text:
Mu karere ka Gasabo ahari abiteguraga ubukwe, haje kumvikana inkuru mu miryango yombi ko ubukwe bwahagaze kuko umusore yisubiyeho gusa ngo yirinze gutangaza impamvu yabimuteye nk’uko yabiganirije umunyamakuru wa IGIHE wamubazaga aho agejeje imyiteguro y’ubukwe yateganyaga muri Gicurasi 2017
Bigitangira urukundo rwari umunyenga
Uyu musore yatangarije IGIHE ko umukobwa batandukanye yamwishimiraga cyane ndetse ngo kubera urukundo yari amufitiye hari nubwo babaga barimo gutembera maze akamuheka kugira ngo yishime. Ati “Njye naramukundaga cyane, hari nubwo namuhekaga ntitaye ku byo abantu bavuga kuko numvaga nakora icyamushimisha cyose.
“Twakundanye imyaka ibiri, ishize tujya gufata irembo kuko twari twaremeranyijwe kuzabana muri Gicurasi 2017.”
Uyu musore avuga ko nyuma yo gufata irembo ngo umukobwa yamweretse ko ashira isoni, atangira kubona umukobwa amwubahuka ndetse akamusubiza uko yishakiye bitandukanye na mbere.
Uyu musore ati “Rimwe hari ubwo yampamagaye ndi mu rusaku rwinshi Nyabugogo sinayumva, ngeze mu rugo muhamagaye arambwira ngo arabona nzamuharika akiri muto ngo ubwo narindi mu bandi bagore.”
Uyu musore avuga ko ibyo byatumye bashwana gusa nyuma y’igihe gito basabana imbabazi maze urukundo rwongera kuryoha.
Uko nyirabukwe yabaye nyirabayazana
Bitewe n’uko ari umuhungu ndetse n’umukobwa batuye mu murenge umwe, ngo basuranaga kenshi ndetse uyu muhungu akaba ataca ku rugo atabasuhuje niyo yaba azi uko umukunzi we adahari.
Kera kabaye ngo yanyuzeyo nk’uko yabimenyereye, gusa icyo gihe umukunzi we yari ahari maze amuha ikaze, bicara mu ruganiriro baba bari kureba televiziyo na nyina w’umukobwa yari ahari.
Haciyeho akanya gato sebukwe nawe ngo yaratashye avuye ku kazi asuhuza abari mu ruganiriro nawe aricara areba amakuru.
Bitewe n’uko uwo musaza akundwa cyane n’abana, ngo abana bo muri icyo gipangu bahise buzura mu ruganiriro baje kumusuhuza kuko azi kubakinisha no kubaterura akabakoresho n’udukino.
Uyu musore wahaye ubuhamya IGIHE yakomeje agira ati “Uwari Mabukwe yasohotse hanze gato ubanza yari agiye nko kwitaba telefoni, agarutse yasanze abana buzuye mu nzu barimo guhobera umusaza. Ati ‘Ese ubundi aba bana bangana gutya babwiwe n’iki ko uje, umusaza nawe mu gutwenga ,asubiza ko atajya amenya ikibabwira ko atashye kuko igihe cyose abona bamwirunzeho.”
Ngo nyirabukwe yahise yimyoza ati “huum, babuzwa n’iki kuza se? Ibi byerekana ko uri inshuti ya ba nyina .”
Umutima w’umusore wahise uzinukwa
Uyu musore ngo yarebanye n’umukobwa baraceceka, umusaza nawe agwa mu kantu ariko ntiyagira icyo avuga. Yakomeje atangaza ko yahise yibuka uburyo umukobwa ahora amukeka ngo amuca inyuma ndetse ngo yaba atinze kwitaba telefoni akamucyurira ko aba ari mu bagore.
Ati “ Najyaga nirengagiza ibintu byinshi ancyurira, kwakundi bavuga ngo urukundo ni impumyi ariko maze kubona ukuntu nyina asuzuguye umusaza mpari, nabonye ko nta burere n’umukobwa we afite. Byatumye mfunguka amaso nibuka ko na mukuru w’uwo mukunzi wanjye nawe yatadandukanye n’umugabo mpita mbivamo.”
Umukobwa ntazi icyo yazize
Uyu musore aganiriza umunyamakuru wa IGIHE yavuze ko yahaye uburenganzira umukobwa ngo azishakire undi ngo kuko yumva we byaramuvuyemo.
Ati “Sinatinyuka kumubwira impamvu, mbura aho mbihera, gusa umusaza wamfatiye irembo narabimubwiye ambwira ko n’ubundi hambere uwabaga ashaka kuzagira umugore mwiza yitaga ku mico ya nyina, yayishima akabona ko n’umukobwa ajyanye azaba ingirakamaro.”
Uyu musore avuga ko abantu bakimenya ko yatandukanye n’uwo mukobwa, bamutinyutse bakamubwira ko uwo muryango abakobwa bawo bashira isoni kandi ntawe batinya.
Iyo ubajije uyu musore niba ateganya gushaka akubwira ko agiye gufata nk’imyaka ibiri akabitekerezaho ngo kuko abona bigoye kumenya umukobwa w’imico myiza.
Hejuru ku ifoto: Ifoto y’abantu babiri bakundana batabanye neza / Internet


c: text/html

text:
Byinshi wamenya k’ubuzima bwite bwa Mary Gahonzire abanyarwakazi b’abapolisi bafataho ikitegererezo
Mary Gahonzire yavukiye mu Rwanda mu mwaka wa 1962 ariko akurira mu buhungiro muri Uganda. Nubwo yahunze akiri umwana muto cyane, yarangije kaminuza mu mwaka 1987, ahita yinjira muri police y’Ubugande. Yabaye umupolisi ukomeye mu Rwanda n’umuyobozi wungirije w’imfungwa n’amagereza.
Mu bintu byo mu bwana yibuka atapfa kwibagirwa ni ubwo yigaga mu wa kabiri w’amashuri yisumbuye umuyobozi w’ishuri akaza mu ishuri ari gusohora abana batarishyura akinjira asakuza cyane ati: “Undi muntu muremure w’impunzi y’igikara arihe?” ubwo ngo yashakaga kumwibutsa ko abaterankungabe batinze kwishyura amafaranga y’ishuri. Igihe yumva urupfu rwamusatiriye cyane mu buzima bwe ni 1962 ubwo yari akana gato k’agakobwa bari gutwika inzu y’iwabo.
Akiri mu nshingano za gipolisi mbere yo kujya mu kiruhuko cy’izabukuru iyo yabyukaga mu gitondo yagenzuraga uko umutekano mu gihugu wifashe.
Mu buzima bwe akunda kumva indirimbo ziganjemo iz’Imana, iyo yabaga afite ikiruhuko atari mu kazi yakundaga kujya kumazi koga ariko telefoone ye imuri iruhande. Mu bintu atunze akunda cyane ni telefone ye kuburyo adakunda namba gutandukana nayo.
Igihe yumva yasebye mu buzima bwe ni ubwo yari atangiye amashuri yisumbuye ku munsi wa 3 ayatangiye hari mu mwaka wa 1976, ari aho bafatiraga ibiryo undi munyeshuri akamusitaraho by’impanuka, ibiryo bikameneka ku rukuta rw’inzu n’isahane yari afite mu ntoki ikameneka mo ibice byinshi. Icyo gihe ngo yumvise asebye kuburyo bukomeye.
Akiri muto yakundaga gukina imikino y’abahungu cyane irimo gukina amanota yo ku ivi kuburyo yarushanwaga n’abahungu rimwe na rimwe akanabarusha. Mu buzima bwe yize cyane kwihangana no gutegereza agaha umwanya buri kintu. Akaba ashimishwa no kubona abandi bari kumwe nawe bishimye.
Umwaka ushize muri Kanama 2016 nibwo yasezerewe muri polisi y’igihugu afite ipeti rya Deputy Commissioner General DCG aho yari yungirije umuyobozi mukuru w’urwego rushinzwe imfungwa n’abagororwa akaba yari umupolisi w’umugore ufite inyenyeri zo murwego rwo hejuru kugeza ubu.

robotstxt: allowed

filter: keep


text:
Nyuma yo kumusaba urukundo akarumuha, Umunyezamu w’Umusimbura muri Rayon Sports FC, Bashunga Abouba yambitse impeta umukunzi we Djamilla Cyuzuzo, amusaba ko bazabana akaramata, undi na we abyemera atazuyaje.
- Bashunga ni Umunyezamu w’umusimbura ariko ufite umwihariko wo kuba ari we munyezamu usumba abandi bose bo mu Rwanda
Umugoroba w’uyu wa gatandatu tariki ya 5 Kanama 2018, wari umugoroba w’ibyishimo kuri Abouba Bashunga, nyuma y’aho we na bagenzi be bari bamaze gutsinda umukino wa kabiri wa gicuti, aho Rayon Sports akinira yatsinze ibitego 3-1 ikipe y’abakinnyi bitoranyije mu bandi bakina muri shampiyona y’u Rwanda.
Gusa kuri Bashunga ntibyaciriye aho, kuko yahise yerekeza muri Galaxy Hotel iherereye, aho inshuti, abavandimwe be n’ab’umukunzi we ndetse n’ababyeyi bari bateraniye, bategereje umuhango wo kwambikana impeta isaba umubano (Engegement Ring).
Ahagana saa moya z’umugoroba ni bwo Umuhango nyirizina watangiye, maze hageze Bashunga asaba Cyuzuzo umubano, undi na we mu byishimo byinshi, ati ‘nyuma y’imyaka ine tumaze dukundana, narungurutse mu mfuruka zawe zose, nkureba imbere n’inyuma, nsanga nta cyatuma nguhakanira umubano’.
- Yamwambitse impeta isobanura ko ibya ’Externat’ bikwiye guhagarara....
Bashunga yahise atoranya urutoki rumwe muri eshanu z’ikiganza cy’ibumoso cya Cyuzuzo, arwambika ya mbeta ishobora kuba inakosha mu giciro mu mafaranga, ubundi araruzamura yereka inshuti, abavandimwe n’ababyeyi bari bitabiriye uwo muhango.
Mu kumwambika impeta, bashunga yongoreye Cyuzuzo ati “Namubwiye nti ‘ubu ni bwo ugiye kubona ‘care’ kabisa apana bya bindi”, maze Umukunzi we na we “ahita aseka”.
Bashunga Abouba na Cyuzuzo Djamilla baritegura guhamya isezerano ryo kubana akaramata mu bukwe buzaba ku Itariki ya 2 Ukuboza uyu mwaka. Uyu musore n’inkumi bamenyanye muri Kanama 2013, bahita batangira gukundana, bivuze ko bamaranye imyaka ine (4).
- Bashunga yamuhagurukije bisanzwe nk’ugiye kumwereka inshuti, abavandimwe n’ababyeyi
- Yamweretse impeta imubwira iti ’Harageze ngo tuve mu mandazi’....(ni ibyo nivugiye)..hhhh
- Bashunga yarebye mu ntoki eshanu z’ikiganza cy’ibumoso, atoranyamo mukubitarukoko, aba ari yo yambika impeta
- Bashunga: "Ubu ni bwo ugiye kubona ‘care’ kabisa apana bya bindi”...Cyuzuzo: "hhhhhhh"
- Yahise amusoma mu cyubahiro
- Abouba na Djamila bahise batangaza ibivuye mu kiganiro gito bagiranye
- Bahise bajya kwiherera bambara umwambaro mushya ugaragaza intambwe bateye mu rukundo rwabo
- Cyuzuzo na Bashunga bahise bajya gukata umutsima ngo basangize ababyeyi, inshuti n’abavandimwe na bo biyumvire uburyohe bw’urukundo rwabo
- Bashimiye ababyeyi, buri wese yashimiye ugiye kuba nyirabukwe
- Banasangiye ikirahure n’abitabiriye umuhango bose
- Hafashwe n’ifoto y’urwibutso n’ababyeyi ndetse na ba nyina wabo na ba nyirasenge bari bitabiriye umuhango
- Ifoto y’urwibutso: Cyuzuzo hagati ya Mama we n’Umubyeyi ugiye kuba nyirabukwe, Bashunga na we iruhande rwa mama we
- Ifoto y’urwibutso ku bitabiriye umuhango
- Yamwambitse impeta amusaba ko bazibanira akaramata
- Mwese mwabibonye?...
- Bashunga n’Umukunzi we bamaranye imyaka ine mu munyenga w’urukundo
Ibitekerezo
biranshimishije Kanda hano umusubize
Ihanganepe.! Kanda hano umusubize


text:
Marie Jeanne Mukaneza (izina twamuhimbye) utuye mu Karere ka Muhanga, avuga ko nta na rimwe aratangiza igikorwa cy’imibonano mpuzabitsina hagati ye n’umugabo we bashakanye, ubu babyaranye abana babiri.
Mukaneza avuga ko yabyakiriye ko ari umugabo ugomba gutangiza iki gikorwa. Mu buhamya bwihariye yahaye Izubarirashe.rw, Mukaneza yavuze ko yumva gutangiza ikiganiro cyo gukora imibonano nk’umugore yumva byaba atari umuco, akavuga ko n’abagore benshi bagenzi be baganira ari ko babifata.
“Hari ibyo umugore aba yumva bimureba n’ibyo aba yumva bitamureba. Umugore yumva ko kuba yateka ari ikintu kimureba, kuba imyenda imeshe ari ikintu kimureba ariko iyo bigeze ku bintu by’imibonano mpuzabitsina umugore yumva ko bireba umugabo akaba ari we ubitangiza.”
Yungamo ati “Nyine kuko ari ko umuntu aba yarabimenyereye binajyana wenda n’umuco umugabo ni we ufata inzira ya mbere akajya kurambagiza umugore, n’ubundi umugore n’ibyo ngibyo bitangizwa n’umugabo, umugore arabyakira ko ari umugabo ari we ugomba gutangiza igikorwa cy’imibonano kandi mbona nta kibazo biteye.”
Umubajije impamvu we atatangiza igikorwa cy’imibonano mpuzabitsina Mukaneza akubwira ko “akenshi usanga hari igihe biterwa n’isoni abagore baba bifitemo, cyangwa se bikanaterwa ahanini no kuba umugore avuga wenda ati ‘umugabo yagira ngo ‘iki?’ ‘Yangaya, yabifata ko ndi indaya se’, ibintu nk’ibyo.’”
Gusa Mukaneza avuga ko hari ubwo umugore abishaka, akifuza ko haba igikorwa cy’imibonano mpuzabitsina nyamara ntabibwire umugabo we, ati “abagore benshi bashiririramo bakabyihorera!”
Ibi bishimangirwa na Safari Byuma Alphonse, umugabo w’imyaka 40, utuye mu Karere ka Nyarugenge, mu Murenge wa Rwezamenyo muri Nyakabanda uvuga ko mu rugo rwe ari we uhora utangiza igikorwa cy’imibonano mpuzabitsina.
Agira ati “Ubundi uko mbibona muri rusange hagati y’umugabo n’umugore iyo bagiye gukora imibonano mpuzabitsina mbona y’uko abagabo ari bo bagombye kubanza kugira icyo basaba abagore babo. Nubwo n’abagore baba bafite ubwo burenganzira ubona iteka ryose bo bihagararaho ntibabivuge. Bishoboke ko ari mu muco nyarwanda, ndetse n’uw’Abanyafurika, mbona biri no muri kamere y’abagore aho bava bakagera.”
Byuma ashimangira ko anashingira ku ngero abona ku nyamanswa.
Agira ati “No mu nyamanswa tubona y’uko isake ari yo yirukanka iruhande rw’inkokokazi, ku ihene ruhaya niyo ihebeba, ku nka ikimasa nicyo kibanza mbese iteka ryose abagabo ni bo babanza gusaba abagore no mu nyamaswa ni uko mbona ari kamere y’umuntu Imana yashyizeho.”
Ku bw’uyu Byuma, ufite abana 5, nta kibazo ibi byakagombye gutera mu rugo ku bantu bajijutse, akagira ati “kuba umugabo ari we utangira icyo gikorwa ntacyo bitwaye icya ngombwa ni uko bigira iherezo ryiza, kandi byumvikanyweho.”
Undi mugabo witwa Munyaneza Théogene, w’imyaka 40, utuye mu Karere ka Kamonyi mu Murenge wa Runda mu kagari ka Ruyenzi na we avuga ko mu rugo rwe ari we utangiza iki gikorwa.
Gusa Munyaneza we avuga ko iyo umugore we yifuza ko iki gikorwa kiba hari uburyo abimwerekamo. Agira ati “Hari ibikorwa byinshi bishobora kwereka umugabo ko umugore we hari icyo ari gushaka. Umugore ashobora kuba ashaka gukora iyo mibonano mpuzabitsina ntatinyuke kuvuga ngo akwaturire nk’umugabo akubwire ko abishaka ariko akabikoresha ibikorwa runaka, ushobora gusanga yashashe uburiri, ugasanga yatetse yateguye neza, ugasanga na we ubwe yambaye neza, yakarabye… nawe yakoze ku buryo ugera mu rugo ukabona hari igituma uri bumushake.”
Munyaneza we asaba abagabo kumenya ko mu Rwanda ibijyanye n’ibitsina ari ikintu kidakunze kuvugwaho cyane, bikaba akarusho ku bagore ati “abagore gushaka imibonano mpuzabitsina burya si uko batavuga ahubwo bavugisha ibikorwa.”
Badacoka Richard, umukozi w’Umuryango nyarwanda uharanira iterambere n’imibereho myiza y’abagore mu Rwanda ‘Rwanda Women Network’ asobanura ko umugabo cyo kimwe n’umugore buri wese ashobora gutangiza igikorwa cy’imibonano mpuzabitsina, ko ibitari ibi ari ihohoterwa.
Agira ati “Dushingiye ko igikorwa cy’imibonano mpuzabitsina ari igikorwa ngirana twemera ko buri wese nk’umuntu ashobora kuba yakwifuza iki gikorwa.”
Badacoka avuga ko mu Rwanda bigaragara ko bisa nk’umuziro ko umugore aba yatinyuka ngo abwire umugabo ko yifuza icyo gikorwa agategereza ngo intambwe ya mbere ifatwe nk’umugabo, akagira ati “Dutekereza ko ibyo ngibyo na byo ubwabyo bishobora kugira ingaruka ku migendekere y’icyo gikorwa cyane ko uwagitekereje we buri gihe aza yiteguye.”
Uyu mukozi asaba abanyarwanda ko barenga urwego rwo gufata ko igihe umugore atangije iki gikorwa ari umuziro, ko ari uburenganzira bwe yemererwa n’amategeko.


text:
Yohani Damaseni yavukiye i Damasi muri Siriya. Se yari icyegera cy’umutware mukuru w’i Damasi, ariko kandi akaba n’umukristu w’indakemwa. Yigeze kubohoza umukristu witwa Kosima wari wafashwe n’abanzi ba Kiliziya. Yohani Damaseni yakuze atera ikirenge mu cya Se, ahabwa umurimo mu butegetsi, akomeza kurangwa n’imigenzo myiza ya gikristu yari yaratojwe n’ababyeyi be.
Yujuje imyaka rnirongo itatu y’amavuko, yiyurnvisemo ingabire ya Nyagasani yo kutihambira ku by’isi. Niko guhaguruka ajya i Yeruzalemu gusengera aho Kristu yanyuze hose. Ahavuye yahisemo kwiherera wenyine maze ajya gutura mu kigo cy’abihayimana, ahantu h’agasi, bugufi y’i Betelehemu. Aho ni naho yagumye kugeza igihe apfiriye.
Yohani Damaseni yabaye koko umuntu w’agatangaza mu kwihebera isengesho, aba umusaserdoti w’intangarugero, yihatira kwiga Tewolojiya no kuyigisha abandi. Ni we Kiliziya ikesha ibisobanura amahame twemera. Yihatiye cyane kandi guharanira icyubahiro gikwiye guhabwa amashusho y’abatagatifu, yamaganira kure abashakaga kuyatesha icyubahiro. Mu nyigisho ze z’ingenzi, inyinshi ni izihamya ukwigira umuntu kwa Jambo n’Ububyeyi bwa Bikira Mariya Nyina wa Jambo.


text:
"Urukundo rurihangana rukagira neza, urukundo ntirugira ishyari, urukundo ntirwirarira, ntirwihimbaza,ntirukora ibiteye isoni, ntirushaka ibyarwo, ntiruhutiraho, ntirutekereza ikibi ku bantu,ntirwishimira gukiranirwa kw’abandi ahubwo rwishimira ukuri,rubabarira byose, rwizera byose, rwiringira byose, rwihanganira byose" -1 Abakorinto 13:4-7
Urukundo rw’ ukuri muri iki gihe rugenda rushira mu bantu kubera isi igenda ihinduka cyane abemeye guhindukana nayo ikabakamuramo impano ikomeye Imana yaduhaye ariyo "Urukundo", impamvu dukwiye gukundana nyabyo ni uko Imana nayo yadukunze mbere.
Urukundo Imana yatanze, ni uko umuntu wese akwiye gukunda mugenzi we, ntabwo ari ubushake gukundana ahubwo ni itegeko ry’ Imana. Yesu yarategetse aravuga ati "mbahaye itegeko rishya: mukundane nkuko nabakunze, mugomba gukundana" - Yohana 13:34.
Niba uhamya ko uri umwizera wa Yesu, ukwiye gukunda abandi waba ubikunze cyangwa utabikunze kandi ukabakunda nkuko Yesu yadukunze. Ibyo bivuze ko ugomba kubemera byuzuye,kubakunda nyabyo ntacyo urebeyeho,kubababarira no kububaha ukamenya ko bafite agaciro gakomeye imbere y’ Imana.


text:
Ubwo yitabiraga inama rusange y'abanyamuryango ba fan club march generation ku cyumweru, Gacinya chance Denny, yagejejweho zimwe mu ngamba zayo maze nawe aza kwishimira intego n'icyerekezo cy'iyi fan club, bituma avuga ko yakozweho, bimutera kumva nawe akwiye kugira fan club abarizwamo, akaba yarahise ahitamo kwifatanya nabo.
Gacinya chance Denny yavuze ko abanyamuryango ba fan club march generation bakunda umuryango n'ikipe bityo bagakora bahuje imbaraga.
yagize ati :
" nkunda ishyaka n'ubwitange bagira, n'imbaraga bakorana, kubera ubu bushake tuzafatanya, tuzagera kuri byinshi ".
Umuyobozi wa march generation fan club, Mike Martin Runigababisha yavuze ko yishimiye kugira umunyamuryango nka Gacinya, ati :
" ni ikintu gishimishije kandi bizatuma n'abandi bagira ishyaka ry'uko buri mu rayon akwiye kugira Address abarirwamo muri fan club, Gacinya agiye mu kiciro cy'abatanga umusanzu wa mafaranga y'u Rwanda ibihumbi mirongo 50.000 mu kwezi, ikidushimishije ni uko atanze urugero rwiza kubandi ".
Iyi fan club yijeje umunyamuryango mushya ubufatanye mu mikino yose ihari bagakomeza kwitwara neza kandi bemeranya ko Igihe kigeze umufana wese akamenya uruhare rwose ku ikipe ye.


text:
5 UGUSHYINGO 2014
KIRIGIZISITANI
Urukiko rw’Ikirenga rwa Kirigizisitani rwahaye Abahamya ba Yehova umudendezo wo mu rwego rw’idini
Itariki ya 4 Nzeri 2014, wari umunsi wihariye ku Bahamya ba Yehova no ku baharanira ukwishyira ukizana mu by’idini muri Kirigizisitani. Uwo munsi, Urugereko rw’Urukiko rw’Ikirenga Rurinda Itegeko nshinga rya Kirigizisitani rwatangaje ko zimwe mu ngingo zo mu itegeko ryo mu mwaka wa 2008 rireba amadini, * zidahuje n’itegeko nshinga. Umwanzuro w’urwo rukiko wavugaga ko Abahamya ba Yehova bafite uburenganzira bwo gukorera mu bwisanzure ibikorwa byabo byo mu rwego rw’idini mu duce two mu majyepfo ya Kirigizisitani, aho bari bamaze imyaka ine batemerewe gukora ibyo bikorwa.
Muri Kirigizisitani, Abahamya ba Yehova bahawe ubuzimagatozi mu wa 1998, bityo bahabwa uburenganzira bwo gukorera muri icyo gihugu ibikorwa byabo bijyanye no gusenga. Icyakora, kuva iryo tegeko rireba amadini ryatangira gukurikizwa mu mwaka wa 2008, abapolisi bahoraga bagaba ibitero aho Abahamya ba Yehova babaga bateraniye mu duce two mu majyepfo ya Kirigizisitani, bavuga ko idini ry’Abahamya ritemerewe gukorera muri utwo duce, kubera ko ritari ryariyandikishije mu nzego zaho z’ubuyobozi. Nanone Komite y’Igihugu Ishinzwe iby’Amadini, yitwaje ibintu bimwe na bimwe bibuzanyijwe muri iryo tegeko ryo mu mwaka wa 2008 rireba amadini, iburizamo imihati yose Abahamya bashyiragaho kugira ngo bemerwe n’amategeko yo muri utwo duce. Icyakora, wa mwanzuro wafashwe ku itariki ya 4 Nzeri, wakuyeho izo nzitizi zose.
Ibyiza byagezweho mu rwego rw’amategeko
Itegeko ryo mu mwaka wa 2008 ryavugaga ko idini ridafite ubuzimagatozi “ritemerewe kugira ibikorwa ibyo ari byo byose rikora” (Ingingo ya 8(2)). Komite y’Igihugu Ishinzwe iby’Amadini, yitwaje iyo ngingo ibuza Abahamya gukorera mu migi myinshi yo muri Kirigizisitani batari barahawemo ubuzimagatozi. Iryo tegeko ryavugaga ko kugira ngo umuryango wo mu rwego rw’idini uhabwe ubuzimagatozi, ugomba kubanza gushyikiriza inama y’umugi wifuza gukoreramo, ilisiti yemewe y’abantu 200 bashinze uwo muryango (Ingingo ya 10(2)), nuko ukabona kwiyandikisha kuri Komite y’Igihugu Ishinzwe iby’Amadini. Ibyo byatumaga Abahamya ba Yehova batabona uko baterana mu buryo bwemewe n’amategeko, bitewe n’uko Komite y’Igihugu Ishinzwe iby’Amadini yavugaga ko bagomba kubanza kwemerwa n’umugi bakoreramo, kandi komite nyobozi y’umugi barimo ikaba itarashoboraga kwemera ilisiti batanze y’abahagarariye umuryango wabo wo mu rwego rw’idini. Ibyo byatumye Komite y’Igihugu Ishinzwe iby’Amadini n’abayobozi bo muri ako gace babona urwitwazo rwo kuburabuza Abahamya, kuko babaga batujuje ibisabwa ngo bemererwe gukorera muri ako gace. Kubera izo mpamvu zose, Abahamya bagejeje ikirego cyabo mu Rugereko rw’Urukiko rw’Ikirenga bavuga ko ibikubiye muri iryo tegeko bibabangamiye.
Urugereko rw’Urukiko rw’Ikirenga rwafashe umwanzuro ugira uti “amadini yose arareshya imbere y’amategeko kandi umuntu wese cyangwa itsinda ry’abantu bo mu idini runaka, ntibakwiriye gutoneshwa ngo barutishwe abo mu rindi dini.” Urwo rukiko rwavuze ko Ingingo ya 10(2), yasabaga ko ilisiti y’abahagarariye umuryango wo mu rwego rw’idini igomba kwemezwa n’ubuyobozi bw’umugi yifuza gukoreramo, inyuranyije n’itegeko nshinga. Nanone urukiko rwavuze ko Ingingo ya 8(2) yo muri iryo tegeko, “yumvikanye nabi.” Urukiko rwavuze ko itegeko rigena uburenganzira mu by’idini ryemerera umuryango wo mu rwego rw’idini gukorera mu karere ako ari ko kose k’igihugu wagaragaje mu nyandiko isaba ubuzimagatozi. Inyandiko yo mu mwaka wa 1998 y’amahame ashyiraho umuryango w’Abahamya ba Yehova muri Kirigizisitani, yari yaragaragaje ko bagombaga gukorera mu gihugu hose. Ibyo bisobanura ko Abahamya ba Yehova bafite uburenganzira bwo gukora ibikorwa byabo byo mu rwego rw’idini nta nkomyi, mu duce twose twa Kirigizisitani.
Umwanzuro warenganuye abatotezwaga
Abahamya ba Yehova bo mu majyepfo ya Kirigizisitani bakiranye yombi umwanzuro wo ku itariki ya 4 Nzeri. Muri abo harimo Oksana Koriakina na nyina Nadezhda Sergienko baba mu mugi wa Osh. Bombi bari bafungishijwe ijisho guhera muri Werurwe 2013 kuko baregwaga ko hari ibyaha bakoze bari mu murimo wo kubwiriza. Nubwo batanze ibimenyetso bigaragaza ko ari abere, bashinjwe kurya amafaranga y’abakecuru batatu.
Urubanza rwabereye mu Rukiko rw’Umugi wa Osh muri Nzeri 2014, maze ku itariki ya 7 Ukwakira 2014, urukiko ruhanagura burundu icyaha kuri abo bagore bombi rutegeka ko bahabwa indishyi z’akababaro z’uko bakurikiranywe mu nkiko barengana, bagafatwa kandi bagafungishwa ijisho. Muri urwo rubanza, urukiko rwemeje ko abo Bahamya babiri barenganyijwe bitewe n’urwikekwe n’ivangura bishingiye ku idini. Nanone, rwavuze ko bahohotewe bazira ibinyoma byavugaga ko idini ry’Abahamya ba Yehova ritari ryemewe n’amategeko mu mugi wa Osh kuko ubuyobozi bw’uwo mugi butari bwararihaye uburenganzira bwo kuwukoreramo. Amagambo ya nyuma Oksana na Nadezhda bavuze basoza urubanza rwabo yari ashingiye ku mwanzuro w’Urugereko rw’Urukiko rw’Ikirenga wo ku itariki ya 4 Nzeri, wemezaga ko idini ry’Abahamya ba Yehova ryemewe mu mugi wa Osh ndetse no muri Kirigizisitani hose.
Bakurikije amasezerano mpuzamahanga arengera ikiremwamuntu
Kubera ko igihugu cya Kirigizisitani cyashyize umukono ku Masezerano Mpuzamahanga Agenga Uburenganzira bw’Ikiremwamuntu n’ubwa Politiki, cyiyemeje gukurikiza amasezerano mpuzamahanga arengera ikiremwamuntu n’uburenganzira bw’ibanze bw’abaturage bacyo, ni ukuvuga umudendezo mu by’idini cyangwa imyizerere, umudendezo wo guteranira hamwe n’umudendezo wo kuvuga icyo umuntu atekereza. Imyanzuro iherutse gufatwa n’Urugereko rw’Urukiko rw’Ikirenga Rurinda Itegeko Nshinga rya Kirigizisitani yashyigikiye mu buryo budasubirwaho uburenganzira bw’ikiremwamuntu n’uburenganzira bw’ibanze abantu bakenera. Abahamya ba Yehova bagera ku 5.000 bo muri Kirigizisitani bishimira umudendezo wo mu rwego rw’idini bahawe, kandi bashimira inzego zashyizweho na leta zirengera uburenganzira bw’ibanze abantu bakenera kugira ngo abantu muri rusange bumve baguwe neza.
^ par. 2 Izina ryuzuye ry’iryo tegeko ni “Itegeko rya Repubulika ya Kirigizisitani rihereranye n’uburenganzira bw’amadini n’imiryango ishingiye ku madini muri Repubulika ya Kirigizisitani.”


text:
Umunara w’Umurinzi ukoresha imvugo yoroshye—Kuki wasohotse?
UBU hashize imyaka ibarirwa muri za mirongo abagabo n’abagore bo hirya no hino ku isi bishimira inyigisho zishingiye kuri Bibiliya zisohoka mu Munara w’Umurinzi, kandi zagiye zibagirira akamaro. Muri Nyakanga 2011, inomero ya mbere y’igazeti yo kwigwa ikoresha imvugo yoroshye, yasohotse mu rurimi rw’icyongereza. Hari aho iyo gazeti yagize iti “tugiye kugerageza gusohora iyi gazeti nshya mu gihe cy’umwaka, abantu nibayishimira, izakomeza gucapwa.”
Tunejejwe no kubatangariza ko twiyemeje gukomeza kuyisohora. Byongeye kandi, mu gihe kiri imbere izaboneka mu gifaransa, mu giporutugali no mu cyesipanyoli.
IMPAMVU BAYISHIMIYE
Bamwe mu batuye muri Pasifika y’Amajyepfo bamaze kubona iyo gazeti, baranditse bati “ubu noneho abavandimwe bazajya basobanukirwa neza Umunara w’Umurinzi.” Hari indi baruwa yagiraga iti “igihe twamaraga tureba mu nkoranyamagambo kugira ngo tumenye icyo amagambo asobanura, dusigaye tukimara dushaka uko twasobanukirwa imirongo y’Ibyanditswe yatanzwe, tunareba aho ihuriye n’ibivugwa mu ngingo.”
Hari umunyeshuri warangije muri kaminuza yo muri Leta Zunze Ubumwe za Amerika wagize ati “namaze imyaka 18 mvuga kandi nkandika ururimi rukomeye rwo muri kaminuza. Nagize akamenyero ko kuvuga no gutekereza mu buryo bugoranye kandi atari ngombwa. Naje kubona ko nari nkeneye kugira ikintu gikomeye mpindura mu birebana n’uko natekerezaga, ndetse n’uko navugaga.” Ubu ni umubwiriza usohoza neza umurimo we. Yaranditse ati “Umunara w’Umurinzi ukoresha imvugo yoroshye waramfashije cyane. Imvugo ikoreshwamo impa icyitegererezo cy’ukuntu nasobanura ibintu mu buryo bworoshye.”
Hari mushiki wacu wo mu Bwongereza wabatijwe mu mwaka wa 1972, wanditse avuga ibirebana n’uwo Munara w’Umurinzi agira ati “igihe nasomaga inomero yawo ya mbere, numvise ari nk’aho Yehova yari anyicaye iruhande, amfashe ku rutugu, turimo tuyisomera hamwe. Byari bimeze nk’uko se w’umwana amusomera inkuru runaka mbere y’uko aryama.”
Hari mushiki wacu ukora kuri Beteli yo muri Leta Zunze Ubumwe za Amerika umaze imyaka isaga 40 abatijwe, wavuze ko iyo gazeti yagiye imufasha gusobanukirwa ibintu. Urugero, agasanduku gafite umutwe ugira uti “amagambo amwe n’amwe yasobanuwe” ko mu Munara w’Umurinzi wo ku itariki ya 15 Nzeri 2011, kasobanuye amagambo ‘igicu cy’abahamya’ avugwa mu Baheburayo 12:1, kagira kati “bari benshi cyane ku buryo umuntu adashobora kubabara.” Uwo mushiki wacu yagize ati “byatumye ndushaho gusobanukirwa uwo murongo.” Yanagize icyo avuga ku birebana n’amateraniro ya buri cyumweru, agira ati “niyo umwana asomye igisubizo muri iyo gazeti, amagambo aba atandukanye n’ayo mu Munara w’Umurinzi usanzwe abantu benshi baba bafite. Ku bw’ibyo, igisubizo cy’uwo mwana gishimisha abateze amatwi.”
Undi mushiki wacu ukora kuri Beteli na we yaranditse ati “mba ntegerezanyije amatsiko kumva ibitekerezo abakiri bato bazatanga mu itorero. Iyo gazeti ibafasha gutanga ibitekerezo bizeye ibyo bavuga. Ibisubizo byabo byagiye bintera inkunga.”
Hari mushiki wacu wabatijwe mu mwaka wa 1984 wagaragaje ko yishimiye iyo gazeti. Yagize ati “numva ari jye yandikiwe. Ituma rwose nsobanukirwa ibyo nsoma. Ubu noneho mba nzi neza ko ndi busubize mu Cyigisho cy’Umunara w’Umurinzi.”
IGIKORESHO ABABYEYI BAHA AGACIRO CYANE
Hari umubyeyi ufite umwana w’umuhungu w’imyaka irindwi wagize ati “kumusobanurira interuro nyinshi mu gihe twabaga dutegura Icyigisho cy’Umunara w’Umurinzi, byantwaraga igihe kandi bikananiza.” Iyo gazeti yamufashije ite? Yaranditse ati “ubu ntangazwa n’uko ashobora gusoma za paragarafu kandi rwose akumva ibyo asomye. Ntibimutera ubwoba kubera ko amagambo aba adakomeye kandi interuro ari ngufi. Asigaye yitegurira ibisubizo azatanga mu materaniro ntamufashije, kandi akurikira mu igazeti ye kugeza icyigisho kirangiye.”
Umubyeyi ufite agakobwa k’imyaka icyenda yaranditse ati “mbere twajyaga tumufasha gutegura ibisubizo ari butange. Ubu asigaye abyitegurira. Ntibikiri ngombwa ko tumara igihe tumusobanurira ibyo atumva cyangwa duca interuro mo ibice. Ubu yishimira Icyigisho cy’Umunara w’Umurinzi, kuko utakimukomerera.”
ABAKIRI BATO BAWUBONA BATE?
Abakiri bato benshi bumva ko Umunara w’Umurinzi ukoresha imvugo yoroshye ari bo wateguriwe by’umwihariko. Uwitwa Rebecca ufite imyaka cumi n’ibiri yaranditse ati “rwose muzakomeze gusohora iyi gazeti!” Yongeyeho ati “nkunda ko mwashyizemo agasanduku gafite umutwe ugira uti ‘Amagambo amwe n’amwe yasobanuwe.’ Yorohera abakiri bato.”
Nicolette ufite imyaka irindwi na we ni ko abibona. Yagize ati “Umunara w’Umurinzi warankomereraga. Ariko ubu nsigaye ntanga ibisubizo byinshi niteguriye.” Emma ufite imyaka icyenda yaranditse ati “waradufashije cyane jye na musaza wanjye ufite imyaka itandatu. Dusigaye dusobanukirwa ibintu byinshi. Mwarakoze.”
Uko bigaragara, abantu benshi bungukirwa n’iyo gazeti y’Umunara w’Umurinzi ikoresha imvugo yumvikana n’interuro zoroshye. Ifasha abantu benshi gusobanukirwa neza Bibiliya, kandi izakomeza gusohoka hamwe n’Umunara w’Umurinzi usanzwe, wafashije benshi kuva mu mwaka wa 1879.


text:
Fasha abo duhuje ukwizera batanye n’abo bashakanye—Wabikora ute?
Ushobora kuba uzi umuntu watanye n’uwo bashakanye, ndetse wenda ukaba uzi benshi. Ibyo biterwa n’uko gutana kw’abashakanye byogeye. Urugero, ubushakashatsi bwakorewe muri Polonye bwagaragaje ko abantu bafite imyaka 30 bamaze imyaka iri hagati y’itatu n’itandatu bashyingiranywe baba bashobora kuzatana; kandi abafite iyo myaka si bo bonyine baba bashobora gutana.
Koko rero, hari ikigo cyita ku mibereho y’umuryango cyagize kiti “raporo zigaragaza ko kimwe cya kabiri cy’abashyingiranwa [mu Burayi] baba bazatana” (Institute for Family Policy in Spain). Mu bindi bihugu byateye imbere na ho ni uko bimeze.
UMUNTU AGIRA IBYIYUMVO BITANDUKANYE
Ni iki cyihishe inyuma y’icyo cyorezo? Hari umujyanama w’inararibonye mu by’ishyingiranwa wo mu Burayi bw’i Burasirazuba wavuze ati “gutana bishyira ahabona ibiba byaramaze kuba. Imibanire y’abashakanye iba yarazambye, hagakurikiraho gutandukana, kandi ibyo bitera agahinda kenshi.” Yongeyeho ko akenshi nyuma yaho umuntu agira “ibyiyumvo bikomeye; agira uburakari, akumva yicuza, akamanjirwa, akiheba kandi akumva afite ikimwaro.” Rimwe na rimwe ibyo bituma umuntu yumva ashaka kwiyahura. Yakomeje agira ati “iyo urukiko rumaze kwemeza ubutane, umuntu atangira kugira ibindi byiyumvo. Uwatanye yumva nta cyo ari cyo kandi ari mu bwigunge, akaba yakwibaza ati ‘ese ko tumaze gutana, ubu noneho ndi igiki? Ubuzima bwanjye buragana he?’ ”
Ewa yibutse uko yumvaga ameze mu myaka runaka ishize, maze agira ati “igihe nari maze gutana n’uwo twashakanye, iyo abaturanyi n’abo twakoranaga bavugaga ko ndi umugore watanye n’umugabo, numvaga mfite ikimwaro. Byarandakazaga cyane. Kubera ko nasigaranye abana babiri bakiri bato, nagombaga kubabera nyina nkanababera se.” * Adam wamaze imyaka 12 ari umusaza wubahwa yaravuze ati “numva narisuzuguye cyane ku buryo rimwe na rimwe numva mfite umujinya, kandi nkumva nakwitarura abandi.”
BAHATANIRA KONGERA GUTUZA
Nyuma yo gutana, hari bamwe bamara imyaka myinshi bahatanira kongera gutuza kubera ko baba bahangayikishijwe n’imibereho yabo yo mu gihe kizaza. Bashobora kumva ko abandi batabitayeho. Ikindi kandi, hari umunyamakuru wandika ibirebana no gutana wavuze ko abatanye n’abo bashakanye “baba bagomba kugira ibyo bahindura maze bakiga guhangana n’ibibazo bonyine.”
Stanisław agira ati “igihe nari maze gutana n’umugore wanjye, yangaga ko mbonana n’udukobwa twanjye tubiri. Ibyo byatumye numva ko nta muntu wari ukinyitayeho, kandi ko na Yehova agomba kuba yarantaye. Numvaga ntagishaka kubaho. Nyuma y’igihe nabonye ko nari mfite imitekerereze idakwiriye.” Umugore witwa Wanda watanye n’umugabo we na we yumvaga ahangayikishijwe n’imibereho ye yo mu gihe kizaza. Yagize ati “numvaga rwose ko abantu bose, hakubiyemo n’abo duhuje ukwizera, batari kujya banyitaho, ntibite no ku bana banjye. Ariko kandi, ubu mbona ko abavandimwe batwitayeho kandi baramfashije mu gihe nihatiraga kurera abana banjye kugira ngo bazabe abagaragu ba Yehova.”
Uhereye ku byo abo bantu bagiye bavuga, ushobora kubona ko bamwe bagira ibitekerezo bidakwiriye iyo bamaze gutana n’abo bashakanye. Bashobora kumva biyanze, bagatekereza ko nta cyo bamaze kandi ko badakwiriye kwitabwaho. Uretse n’ibyo, bashobora gutangira kunenga abandi. Ibyo bishobora gutuma batangira gutekereza ko abagize itorero batabakunda, kandi ko batishyira mu mwanya wabo. Ariko kandi, ibyabaye kuri Stanisław na Wanda bigaragaza ko abatanye n’abo bashakanye bashobora kugera aho bakabona ko abavandimwe na bashiki bacu babitaho rwose. Mu by’ukuri, Abakristo bagenzi babo babitayeho cyane, nubwo mu mizo ya mbere batabibonaga.
MU GIHE BUMVA BARI MU BWIGUNGE KANDI BATITAWEHO
Uzirikane ko nubwo twaba dukora uko dushoboye kose kugira ngo twite kuri bagenzi bacu duhuje ukwizera batanye n’abo bashakanye, hari igihe bashobora kumva bari mu bwigunge. Mu buryo bwihariye, bashiki bacu duhuje ukwizera bashobora gutekereza ko abantu batabitaho. Uwitwa Alicja yagize ati “hashize imyaka umunani ntandukanye n’umugabo wanjye. Ariko n’ubu hari igihe numva nisuzuguye. Mu bihe nk’ibyo, mba numva nakwitarura abandi maze nkarira, kandi mba numva mpangayikishijwe cyane n’ibibazo byanjye.”
Nubwo umuntu watanye n’uwo bashakanye atabura kugira ibyiyumvo nk’ibyo tumaze kuvuga, Bibiliya itanga inama ivuga ko kwitarura abandi bidakwiriye. Gukora ibinyuranye n’iyo nama bishobora gutuma umuntu yanga “ubwenge bwose” (Imig 18:1). Icyakora, umuntu wumva ari mu bwigunge yagombye gusobanukirwa ko iyo yirinze guhora ashakira ihumure n’inama ku wo badahuje igitsina, aba agaragaje ubwenge. Ibyo bibarinda kugirana urukundo rw’agahararo.
Bagenzi bacu duhuje ukwizera batanye n’abo bashakanye bashobora kugira ibyiyumvo bibabuza amahwemo, harimo kumva bahangayikishijwe n’imibereho yabo yo mu gihe kizaza, ndetse bakumva bari mu bwigunge cyangwa ko abandi batabitaho. Kuzirikana ko kugira ibyiyumvo nk’ibyo ari ibintu bisanzwe kandi ko kubinesha bitoroha byagombye gutuma twigana Yehova, tugakomeza gushyigikira abo bavandimwe na bashiki bacu (Zab 55:22; 1 Pet 5:6, 7). Dushobora kwiringira tudashidikanya ko bazishimira cyane ubufasha bwose tuzabaha. Mu by’ukuri, mu itorero bazahabona incuti nyakuri zizabafasha.—Imig 17:17; 18:24.
^ par. 6 Amazina amwe n’amwe yarahinduwe.


text:
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
2 Samweli 9:1-13
9 Dawidi aravuga ati “mbese haba hari uwo mu nzu ya Sawuli wasigaye kugira ngo mugaragarize ineza yuje urukundo+ mbigiriye Yonatani?”+2 Mu rugo rwa Sawuli habaga umugaragu witwaga Siba.+ Nuko baramuhamagara ngo yitabe Dawidi, maze umwami aramubaza ati “ni wowe Siba?” Aramusubiza ati “ndi umugaragu wawe.”3 Umwami aramubaza ati “ese nta muntu n’umwe wo mu nzu ya Sawuli wasigaye kugira ngo mugaragarize ineza yuje urukundo ituruka ku Mana?”+ Siba asubiza umwami ati “hari umuhungu wa Yonatani ukiriho, wamugaye ibirenge.”+4 Umwami aramubaza ati “ari he?” Siba asubiza umwami ati “ari i Lodebari+ kwa Makiri+ mwene Amiyeli.”5 Umwami Dawidi ahita yohereza abantu bajya kumuzana, bamukura i Lodebari kwa Makiri mwene Amiyeli.6 Mefibosheti mwene Yonatani umuhungu wa Sawuli ageze imbere ya Dawidi, ahita yikubita hasi yubamye.+ Dawidi aramuhamagara ati “Mefibosheti!” Undi arasubiza ati “umugaragu wawe ndi hano.”7 Dawidi aramubwira ati “witinya, kuko nzakugaragariza ineza yuje urukundo+ ngirira so Yonatani+ nta kabuza. Nzagusubiza imirima+ ya sokuruza Sawuli yose kandi igihe cyose uzajya urira ku meza yanjye.”+8 Abyumvise aramwunamira, aramubwira ati “nkanjye umugaragu wawe ndi iki ku buryo wanyitaho kandi ndi intumbi y’imbwa?”+9 Umwami ahamagara Siba, umugaragu wa Sawuli, aramubwira ati “ibyari ibya Sawuli n’inzu ye byose mbihaye+ umwuzukuru wa shobuja.10 Wowe n’abahungu bawe n’abagaragu bawe mujye muhinga imirima ye muyisarure, ibyo musaruye bibe ibyo gutunga abana b’umwuzukuru wa shobuja. Ariko Mefibosheti we, umwuzukuru wa shobuja, igihe cyose azajya arira ku meza yanjye.”+Siba yari afite abahungu cumi na batanu n’abagaragu makumyabiri.+11 Siba abwira umwami ati “ibyo umwami databuja ategetse umugaragu we, ni byo umugaragu we azakora. Ariko Mefibosheti+ arira ku meza yanjye nk’umwana w’umwami.”12 Mefibosheti yari afite umuhungu ukiri muto witwaga Mika,+ kandi abo mu rugo rwa Siba bose bari abagaragu ba Mefibosheti.13 Mefibosheti yabaga i Yerusalemu, kuko igihe cyose yariraga ku meza y’umwami.+ Yari yaramugaye ibirenge byombi.+


text:
IGICE CYA 2
Ubwami bushyirwaho mu ijuru
1, 2. Ni ikihe kintu gikomeye kuruta ibindi byose cyabaye mu mateka y’isi, kandi se kuki bidatangaje ko abantu batakibonye kiba?
ESE ujya wibaza uko byari kuba bimeze iyo uza kubaho mu gihe cy’ihinduka rikomeye mu mateka? Benshi barabyibaza. Ariko tekereza ibi: iyo uza kuba warabayeho muri icyo gihe cyaranzwe n’ihinduka rikomeye, ese uba wariboneye ibintu by’ingenzi byatumye iryo hinduka ribaho? Birashoboka ko utari kubibona. Ibintu byinshi byanditswe mu bitabo by’amateka byagiye bituma ubutegetsi bwa kera buhirima, akenshi byabaga rubanda batabizi. Muri make, ibintu byinshi bihindura amateka bibera ahantu hiherereye, ni ukuvuga mu byumba abami bicaramo, mu byumba abantu bakoreramo inama cyangwa mu mazu y’ubutegetsi. Nyamara iryo hinduka rigira ingaruka ku bantu babarirwa muri za miriyoni.
2 Bite se ku birebana n’ikintu gikomeye kuruta ibindi byose cyabayeho mu mateka y’isi? Icyo kintu cyagize ingaruka ku bantu babarirwa muri za miriyoni. Nyamara cyabaye abantu batakireba. Birumvikana nyine ko aha turimo tuvuga ugushyirwaho k’Ubwami bw’Imana mu ijuru, ni ukuvuga ubutegetsi buyobowe na Mesiya bwasezeranyijwe kuva kera, vuba aha buzakuraho iyi si mbi. (Soma muri Daniyeli 2:34, 35, 44, 45.) None se kuba abantu batarabonye Ubwami bushyirwaho, byagombye gutuma twumva ko Yehova yahishe abantu icyo kintu gikomeye? Cyangwa ahubwo yaba yarafashije ubwoko bwe kucyitegura? Nimucyo tubirebe.
“Intumwa yanjye . . . izatunganya inzira imbere yanjye”
3-5. (a) “Intumwa y’isezerano” ivugwa muri Malaki 3:1 ni nde? (b) Byari kugenda bite mbere y’uko “intumwa y’isezerano” igera mu rusengero?
3 Guhera mu bihe bya kera, Yehova yari afite umugambi wo gufasha abagize ubwoko bwe kwitegura Ubwami buyobowe na Mesiya bwagombaga gushyirwaho. Urugero, tekereza ku buhanuzi bwo muri Malaki 3:1 bugira buti “dore ngiye kohereza intumwa yanjye izatunganya inzira imbere yanjye. Umwami w’ukuri, uwo mushaka, azaza mu rusengero rwe mu buryo butunguranye, hamwe n’intumwa y’isezerano mwishimira.”
4 Mu isohozwa ryo muri iki gihe, ni ryari “Umwami w’ukuri” Yehova yaje kugenzura abakoreraga mu rugo rwo ku isi rw’urusengero rwe rwo mu buryo bw’umwuka? Ubwo buhanuzi bwasobanuye ko Yehova yari kuzana “n’intumwa y’isezerano.” Iyo ntumwa yari nde? Nta wundi utari Umwami Mesiya, Yesu Kristo (Luka 1:68-73)! Akimara kwimikwa ngo abe Umutegetsi mushya, yagombaga kugenzura ubwoko bw’Imana bwo ku isi kandi akabutunganya.—1 Pet 4:17.
5 None se indi ‘ntumwa’ ivugwa bwa mbere muri Malaki 3:1 ni iyihe? Uwo muntu uvugwa mu buhanuzi yari kuza mbere y’uko Mesiya atangira kuhaba ari Umwami. Mbese mu myaka ibarirwa muri za mirongo yabanjirije umwaka wa 1914, haba hari umuntu ‘watunganyije inzira’ imbere y’Umwami Mesiya?
6. Ni ba nde bakoze umurimo w’‘intumwa’ yahanuwe yagombaga kuza mbere igafasha abagaragu b’Imana kwitegura ibintu byendaga kubaho?
6 Muri iki gitabo tuzabona ibisubizo by’ibyo bibazo nidusuzuma amateka ashishikaje y’abagize ubwoko bwa Yehova muri iki gihe. Ayo mateka agaragaza ko mu mpera z’ikinyejana cya 19, hari itsinda rito ry’abantu bizerwa bagaragaje ko ari bo bonyine bari Abakristo b’ukuri mu Bakristo benshi b’urwiganwa bariho icyo gihe. Abari bagize iryo tsinda ni bo baje kwitwa Abigishwa ba Bibiliya. Abari ku isonga muri bo, ari bo Charles T. Russell na bagenzi be, bakoze neza neza ibyo iyo ‘ntumwa’ yahanuwe yagombaga gukora: bahaye abagize ubwoko bw’Imana ubuyobozi bwo mu buryo bw’umwuka, kandi babafasha kwitegura ibintu byendaga kubaho. Nimucyo dusuzume uburyo bune iyo ‘ntumwa’ yabikozemo.
Gusenga Imana mu kuri
7, 8. (a) Mu myaka ya 1800, ni ba nde batangiye kugaragaza ko inyigisho y’ukudapfa k’ubugingo ari ikinyoma? (b) Ni izihe nyigisho zindi z’ikinyoma C. T. Russell na bagenzi be bashyize ahagaragara?
7 Abo Bigishwa ba Bibiliya bigiraga hamwe Ibyanditswe babishyize mu isengesho; bakemeranya ku nyigisho z’ukuri, bakazikoranyiriza hamwe kandi bakazandika mu buryo bwumvikana neza. Hari hashize ibinyejana byinshi amadini yiyita aya gikristo ari mu mwijima wo mu buryo bw’umwuka, kandi inyigisho zayo nyinshi zakomokaga mu madini y’abapagani. Urugero twatanga ni inyigisho yo kudapfa k’ubugingo. Icyakora mu myaka ya 1800, abantu bake bigaga Bibiliya bafite imitima itaryarya basuzumye iyo nyigisho babyitondeye, babona ko itari ishingiye ku Ijambo ry’Imana. Henry Grew, George Stetson na George Storrs bamaganye icyo kinyoma cya Satani bashize amanga binyuze mu nyandiko no muri disikuru batangaga. * Ubushakashatsi bwabo bwakoze ku mutima cyane C. T. Russell na bagenzi be.
8 Nanone iryo tsinda rito ry’Abigishwa ba Bibiliya ryabonye ko izindi nyigisho zifitanye isano no kudapfa k’ubugingo ziteye urujijo kandi ko ari ibinyoma. Muri izo twavuga nk’inyigisho ivuga ko abeza bose bajya mu ijuru, cyangwa ivuga ko Imana ibabariza ubugingo budapfa bw’abantu babi mu muriro w’iteka. Russell na bagenzi be bashyize ahabona ibyo binyoma bashize amanga binyuze ku nyandiko nyinshi, ibitabo, udutabo, inkuru z’Ubwami na za disikuru zasohokaga mu binyamakuru.
9. Umunara w’Umurinzi wagaragaje ute ko inyigisho y’ubutatu ari ikinyoma?
9 Nanone Abigishwa ba Bibiliya bagaragaje ko inyigisho y’Ubutatu yemerwaga n’abantu benshi ari ikinyoma. Mu mwaka wa 1887, Umunara w’Umurinzi waravuze uti “Ibyanditswe bigaragaza neza itandukaniro riri hagati ya Yehova n’Umwami wacu Yesu n’imishyikirano bafitanye.” Iyo ngingo yakomeje igaragaza ko bitangaje “kuba igitekerezo cy’Imana y’ubutatu, ni ukuvuga Imana eshatu muri imwe kandi zikaba ari Imana imwe muri eshatu, cyarageze aho kikemerwa n’abantu benshi cyane. Ariko kuba bimeze bityo, bigaragaza ukuntu kiliziya yari isinziriye cyane igihe umwanzi yayiboheshaga iminyururu y’ibinyoma.”
10. Umunara w’Umurinzi wagaragaje ute ko umwaka wa 1914 ari umwaka wihariye?
10 Nk’uko izina ryuzuye ry’iyo gazeti ryabigaragazaga, (icyo gihe yitwaga Umunara w’Umurinzi w’i Siyoni n’Intumwa Itangaza Ukuhaba kwa Kristo,) iyo gazeti yari ishishikajwe cyane n’ubuhanuzi bwerekeranye no kuhaba kwa Kristo. Abanditsi bizerwa basutsweho umwuka bandikaga ingingo zasohokaga muri iyo gazeti, babonye ko ubuhanuzi bwa Daniyeli buhereranye n’“ibihe birindwi” bwari bufitanye isano n’igihe imigambi y’Imana yerekeye Ubwami buyobowe na Mesiya yari gusohorera. Guhera mu myaka ya 1870, bagaragaje ko ibyo bihe birindwi byari kurangira mu mwaka wa 1914 (Dan 4:25; Luka 21:24). Nubwo abavandimwe bacu bo muri iyo myaka batari basobanukiwe ibintu byose byari kuba muri uwo mwaka wihariye, batangaje ibyo bari bazi bagera no mu turere twa kure tw’isi, kandi ibyo byagize ingaruka z’igihe kirambye.
11, 12. (a) Umuvandimwe Russell yashimiraga ba nde ku bw’ibyo yigishaga? (b) Umurimo Russell na bagenzi be bakoze mu myaka ibarirwa muri za mirongo mbere y’umwaka wa 1914, wagize akamaro mu rugero rungana iki?
11 Yaba Russell cyangwa abo bari bafatanyije, nta n’umwe muri bo wigeze avuga ko ari we wavumbuye uko kuri kw’ingenzi ko mu buryo bw’umwuka bari bongeye gusobanukirwa. Russell yashimiraga abandi bamubanjirije bari barakoze byinshi. Ariko cyane cyane yashimiraga Yehova Imana, akabona ko ari we wigisha abagaragu be ibyo bakeneye kumenya, kandi akabibigisha mu gihe babikeneye. Uko bigaragara, Yehova yahaye Russell na bagenzi be umugisha mu mihati bashyiragaho batandukanya ukuri n’ikinyoma. Uko imyaka yahitaga, bagendaga barushaho kwitandukanya n’amadini yiyita aya gikristo.
12 Umurimo abo bagabo bizerwa bakoze mu myaka ibarirwa muri za mirongo mbere y’umwaka wa 1914 baharanira kumenyekanisha inyigisho z’ukuri, wari utangaje rwose! Umunara w’Umurinzi wo ku itariki ya 1 Ugushyingo 1917 wagize icyo uvuga kuri uwo murimo, ugira uti “ubu abantu babarirwa muri za miriyoni babatuwe ku bwoba baterwaga n’inyigisho zifitanye isano n’umuriro w’ikuzimu n’izindi nyigisho z’ikinyoma . . . Umuraba w’Ukuri watangiye mu myaka isaga 40 ishize, ukomeje kwiyongera kandi uzakomeza kwiyongera ukwire isi yose. Abanzi b’Ukuri bashobora kuzagerageza kugukumira bakubuza gukwira ku isi hose, ariko bazaba bameze nk’uwashaka gukumira imiraba y’inyanja ikomeye akoresheje umweyo uyu tuzi.”
13, 14. (a) Ni mu buhe buryo “Intumwa” yafashije abantu kwitegura Umwami Mesiya? (b) Ni irihe somo twavana ku bavandimwe bacu babayeho mu myaka isaga ijana ishize?
13 Tekereza kuri ibi bikurikira: ese abantu bari kuba biteguye itangira ry’ukuhaba kwa Kristo iyo baza kuba badashobora gutandukanya Yesu na Se Yehova? Ntibyari gushoboka rwose! Nta nubwo bari kuba biteguye iyo baza kuba baratekerezaga ko kudapfa ari ikintu abantu bose bifitemo aho kuba impano y’agaciro ihabwa gusa abigishwa ba Kristo bake ugereranyije bagera ikirenge mu cye; kandi nta nubwo bari kuba biteguye iyo baza kuba baratekerezaga ko Imana ibabariza abantu mu muriro w’ikuzimu iteka ryose badafite ibyiringiro byo kubohorwa. Nta gushidikanya ko “intumwa” yateguriye Umwami Mesiya inzira.
14 Bite se kuri twe muri iki gihe? Ni irihe somo twavana ku bavandimwe bacu babayeho mu myaka isaga ijana ishize? Natwe tugomba gusoma Ijambo ry’Imana kandi tukaryiyigisha dushyizeho umwete (Yoh 17:3). Mu gihe isi ya none irangwa no gukunda ubutunzi igenda izahara mu buryo bw’umwuka, nimucyo turusheho kugirira ipfa ibyokurya byo mu buryo bw’umwuka.—Soma muri 1 Timoteyo 4:15.
“Bwoko bwanjye, nimuyisohokemo”
15. Ni iki Abigishwa ba Bibiliya bagiye basobanukirwa buhoro buhoro? (Reba ibisobanuro.)
15 Abigishwa ba Bibiliya bigishaga ko byari ngombwa kwitandukanya n’amadini yo muri iyi si. Mu mwaka wa 1879, Umunara w’Umurinzi wavuze ibya “kiliziya ya Babuloni.” Waba se warashakaga kuvuga iby’abapapa na Kiliziya Gatolika y’i Roma? Amadini y’Abaporotesitanti yari amaze ibinyejana byinshi avuga ko Babuloni ivugwa mu buhanuzi bwo mu Byanditswe ari Kiliziya Gatolika. Icyakora, buhoro buhoro Abigishwa ba Bibiliya bagiye basobanukirwa ko amadini yose yiyita aya gikristo agize “Babuloni” yo muri iki gihe. Kubera iki? Kubera ko yose yigisha inyigisho z’ibinyoma, urugero nk’izo twasuzumye. * Nyuma y’igihe, ibitabo byacu byatangiye kujya bivuga bidaciye ku ruhande icyo abayoboke b’imitima itaryarya b’amadini agize Babuloni bagombye gukora.
16, 17. (a) Ni mu buhe buryo Umubumbe wa III w’igitabo cyasobanuraga iby’ubutegetsi bw’imyaka igihumbi washishikarije abantu kwitandukanya n’idini ry’ikinyoma? (b) Ni iki cyatumaga mu mizo ya mbere iyo miburo idafatanwa uburemere? (Reba ibisobanuro.)
16 Urugero, mu mwaka wa 1891, Umubumbe wa III w’igitabo cyasobanuraga iby’ubutegetsi bw’imyaka igihumbi (L’Aurore du Millénium) wasobanuye ukuntu Imana yanze amadini agize Babuloni yo muri iki gihe, ugira uti “yanze icyitwa gahunda ya Babuloni yose iyo iva ikagera.” Wongeyeho ko abantu bose “badashyigikiye inyigisho zayo z’ibinyoma n’ibikorwa byayo basabwa kwitandukanya na yo.”
17 Abari bakibarwa nk’abayoboke b’amadini yiyita aya gikristo kandi bakagerageza gusobanura impamvu bagira bati “umutima wanjye uri kumwe n’ukuri, kandi singikunda kujya mu materaniro y’ayo madini,” Umunara w’Umurinzi wo muri Mutarama 1900 wabagiriye inama. Uwo Munara w’Umurinzi warabajije uti “ariko se birakwiriye ko ikirenge kimwe kiba muri Babuloni ikindi hanze yayo? Ese uko ni ko kumvira gusabwa, . . . gushimisha Imana kandi kwemerwa na yo? Oya rwose. [Umuyoboke w’idini] aba yaragiranye na ryo isezerano ku mugaragaro igihe yarijyagamo kandi aba agomba kubahiriza mu budahemuka ibisabwa n’iryo sezerano byose kugeza igihe . . . ariviriyemo ku mugaragaro, akareka kuba umuyoboke waryo.” Uko imyaka yahitaga, ubwo butumwa bwagiye burushaho kugira imbaraga. * Abagaragu ba Yehova bagombaga guhagarika imishyikirano yose bagiranaga n’idini ry’ikinyoma.
18. Kuki byari ngombwa ko abantu basohoka muri Babuloni Ikomeye?
18 Iyo iyo miburo yo gusohoka muri “Babuloni ikomeye” idakomeza gutangwa buri gihe, ese igihe Kristo yari kuba amaze kwimikwa yari gusanga ku isi hari itsinda ry’abagaragu basutsweho umwuka biteguye? Oya rwose, kuko Abakristo babatuwe mu bubata bwa Babuloni ari bo bonyine bashobora gusenga Yehova “mu mwuka no mu kuri” (Yoh 4:24). Ese natwe muri iki gihe twiyemeje kwitandukanya n’idini ry’ikinyoma? Nimucyo dukomeze kumvira itegeko rigira riti “bwoko bwanjye, nimuyisohokemo”!—Soma mu Byahishuwe 18:4.
Bateranira hamwe kugira ngo basenge Imana
19, 20. Ni mu buhe buryo Umunara w’Umurinzi wateye ubwoko bw’Imana inkunga yo guteranira hamwe kugira ngo basenge Imana?
19 Abigishwa ba Bibiliya bigishaga ko abantu bahuje ukwizera bagomba guteranira hamwe kugira ngo basenge Imana, aho byashobokaga hose. Abakristo b’ukuri babona ko gusohoka mu idini ry’ikinyoma bidahagije. Ni iby’ingenzi ko nanone bagira uruhare mu gusenga kutanduye. Uhereye ku nomero za mbere z’Umunara w’Umurinzi, washishikarizaga abasomyi bawo guteranira hamwe kugira ngo basenge Imana. Urugero, muri Nyakanga 1880, umuvandimwe Russell yagize icyo avuga ku rugendo yari yarakoze atanga za disikuru, avuga ukuntu amateraniro menshi bagize yabateye inkunga cyane. Hanyuma yashishikarije abasomyi kujya bohereza raporo zigaragaza amajyambere bamaze kugira, kandi zimwe muri izo raporo zari kujya zisohoka mu Munara w’Umurinzi. Intego yari iyihe? “Ni ukugira ngo twese tumenye . . . uko Umwami atuma mutera imbere; tumenye niba mukomeza guteranira hamwe n’abo muhuje ukwizera kw’agaciro kenshi.”
20 Mu mwaka wa 1882, hari ingingo yari ifite umutwe uvuga ngo “Guteranira hamwe” yasohotse mu Munara w’Umurinzi. Iyo ngingo yateye Abakristo inkunga yo guteranira hamwe “kugira ngo baterane inkunga, bubakane kandi bakomezanye.” Iyo ngingo yagize iti “icy’ingenzi si uko muri mwe haba harimo umuntu wize cyangwa ufite impano. Buri wese ajye yitwaza Bibiliya, urupapuro n’ikaramu kandi mukoreshe imfashanyigisho nyinshi mushobora kubona zose, urugero nk’irangiro ry’amagambo . . . Mujye muhitamo ingingo musuzuma; musabe ubuyobozi bw’umwuka wera kugira ngo muyisobanukirwe; hanyuma musome, mutekereze, mugereranye imirongo y’Ibyanditswe, kandi nta gushidikanya ko ibyo bizabayobora mu kuri.”
21. Ni mu buhe buryo itorero ryo muri Allegheny ho muri leta ya Pennsylvania ryatanze urugero mu birebana n’amateraniro no kuragira umukumbi?
21 Abigishwa ba Bibiliya bari bafite icyicaro gikuru muri Allegheny ho muri leta ya Pennsylvania muri Amerika. Batanze urugero rwiza cyane igihe bateraniraga hamwe bumvira inama yahumetswe iri mu Baheburayo 10:24, 25. (Hasome.) Nyuma y’igihe, umuvandimwe wari ugeze mu za bukuru witwaga Charles Capen yibutse ukuntu akiri muto yajyaga muri ayo materaniro. Yaranditse ati “ndacyibuka umwe mu mirongo y’Ibyanditswe yari yanditswe ku rukuta rw’inzu y’umuteguro yaberagamo amakoraniro. Wagiraga uti ‘Shobuja wanyu ni umwe, ni Kristo; naho mwebwe mwese muri abavandimwe.’ Sinigeze nibagirwa uwo murongo. Mu bwoko bwa Yehova nta bayobozi b’idini barimo batandukanye n’abayoboke basanzwe” (Mat 23:8). Nanone umuvandimwe Capen yibuka ukuntu ayo materaniro yari ashishikaje, atera inkunga, n’ukuntu umuvandimwe Russell yashyiragaho imihati aragira umukumbi akita kuri buri muntu ugize itorero ku giti cye.
22. Abantu b’indahemuka bitabiriye bate inkunga batewe yo kujya mu materaniro ya gikristo, kandi se ni iki twabigiraho?
22 Abantu b’indahemuka baramwiganaga kandi bagakurikiza amabwiriza yabahaga. Hashinzwe amatorero no mu zindi leta, urugero nko muri leta ya Ohio na Michigan, hanyuma ashingwa muri Amerika ya Ruguru hose no mu bindi bihugu. Tekereza kuri ibi bikurikira: ese abantu b’indahemuka bari kuba biteguye by’ukuri ukuhaba kwa Kristo, iyo baba bataratojwe kumvira inama yahumetswe yo guteranira hamwe kugira ngo basenge Imana? Oya rwose! Bite se kuri twe muri iki gihe? Tugomba kwiyemeza kujya mu materaniro ya gikristo buri gihe, tugashakisha uburyo bwose bwo gusengera hamwe no kubakana mu buryo bw’umwuka.
Babwirizaga babigiranye ishyaka
23. Umunara w’Umurinzi wagaragaje neza ute ko abasutsweho umwuka bose bagombaga kubwiriza ukuri?
23 Abigishwa ba Bibiliya bigishaga ko abasutsweho umwuka bose bagomba kubwiriza ukuri. Mu mwaka wa 1885, Umunara w’Umurinzi wagize uti “ntitugomba kwibagirwa ko buri wese mu basutsweho umwuka yasutsweho umwuka kugira ngo abwirize (Yes 61:1); ni ukuvuga ko yahamagariwe umurimo.” Umunara w’Umurinzi wo mu mwaka wa 1888 warimo umuburo ugira uti “inshingano yacu irasobanutse neza . . . Turamutse tuwirengagije tugashaka impamvu z’urwitwazo zo kutawukora, twaba tubaye abagaragu b’abanebwe, kandi twaba tugaragaje ko tudakwiriye umwanya wo hejuru twahamagariwe.”
24, 25. (a) Ni mu buhe buryo Russell na bagenzi be bakoze ibirenze gushishikariza abantu kubwiriza? (b) Umukoruporuteri yavuze ko yakoraga ate umurimo igihe imodoka zari zitarabaho?
24 Umuvandimwe Russell na bagenzi be bakoze ibirenze gushishikariza abantu kubwiriza. Nanone batangiye gusohora inkuru z’Ubwami z’Abigishwa ba Bibiliya (zabanje kwitwa Bible Students’ Tracts, nyuma zitwa Old Theology Quarterly). Abasomyi b’Umunara w’Umurinzi bahabwaga izo nkuru z’Ubwami bakaziha abantu ku buntu.
Byaba byiza twibajije tuti ‘ese umurimo wo kubwiriza ni wo nshyira imbere mu mibereho yanjye?’
25 Abitangaga bakamara igihe kinini mu murimo bitwaga abakoruporuteri. Charles Capen twigeze kuvuga, yari umwe muri bo. Yaje kuvuga ati “nakoreshaga amakarita yakozwe n’ikigo cya Leta Zunze Ubumwe za Amerika gishinzwe ubushakashatsi (United States Government Geological Survey) akanyobora kugira ngo ndangize ifasi yanjye muri leta ya Pennsylvania. Ayo makarita yagaragazaga imihanda yose, bigatuma nshobora kugera mu duce twose n’amaguru. Rimwe na rimwe iyo nabaga maze iminsi itatu nyura mu ifasi mbaza abantu bifuza imibumbe y’ibitabo byasobanuraga Ibyanditswe (Études des Écritures), nakodeshaga igare rikururwa n’ifarashi kugira ngo mbibashyire. Incuro nyinshi nacumbikirwaga n’abahinzi. Muri iyo minsi imodoka zari zitarabaho.”
26. (a) Kuki abagize ubwoko bw’Imana bagombaga gukora umurimo wo kubwiriza kugira ngo bitegure ubutegetsi bwa Kristo? (b) Byaba byiza twibajije ibihe bibazo?
26 Iyo mihati abo babwiriza ba mbere bashyiragaho yasabaga kugira ubutwari n’ishyaka. Ese Abakristo b’ukuri bari kuba biteguye ubutegetsi bwa Kristo, iyo baza kuba batarigishijwe ko umurimo wo kubwiriza ari uw’ingenzi? Oya rwose! N’ubundi kandi, uwo murimo wari kuba ikimenyetso cy’ibanze kigaragaza ukuhaba kwa Kristo (Mat 24:14). Abagize ubwoko bw’Imana bagombaga gutegurwa kugira ngo bashyire uwo murimo urokora ubuzima mu mwanya wa mbere mu mibereho yabo. Muri iki gihe rero, byaba byiza twibajije tuti ‘ese umurimo wo kubwiriza ni wo nshyira imbere mu mibereho yanjye? Ese naba ngira ibyo nigomwa kugira ngo nifatanye muri uwo murimo mu buryo bwuzuye?’
Ubwami bw’Imana bushyirwaho
27, 28. Ni iki intumwa Yohana yabonye mu iyerekwa, kandi se Satani n’abadayimoni be bitwaye bate Ubwami bumaze gushyirwaho?
27 Amaherezo, umwaka wihariye wa 1914 warageze. Nk’uko twabibonye mu ntangiriro y’iki gice, nta muntu wabonye ibyo bintu bihebuje byabereye mu ijuru. Icyakora, intumwa Yohana yabonye iyerekwa risobanura uko ibintu byagenze mu mvugo y’ibimenyetso. Tekereza nawe: Yohana yabonye “ikimenyetso gikomeye” mu ijuru. “Umugore” w’Imana, ni ukuvuga umuteguro wo mu ijuru ugizwe n’ibiremwa byayo by’umwuka, yari atwite, nuko abyara umwana w’umuhungu. Tubwirwa ko vuba aha uwo mwana w’ikigereranyo ‘azaragiza amahanga yose inkoni y’icyuma.’ Ariko uwo mwana akimara kuvuka, ‘yahise ajyanwa ku Mana no ku ntebe yayo y’ubwami.’ Nuko ijwi riranguruye ryumvikanira mu ijuru riti “ubu noneho habonetse agakiza n’imbaraga n’ubwami bw’Imana yacu n’ubutware bwa Kristo wayo.”—Ibyah 12:1, 5, 10.
28 Nta gushidikanya, Yohana yabonye mu iyerekwa Ubwami bwa Mesiya bushyirwaho. Ibyo byari ibintu bihebuje rwose, ariko ntibyashimishije buri wese. Satani n’abadayimoni be barwanye n’abamarayika b’indahemuka bari bayobowe na Mikayeli, ari we Kristo. Byagenze bite? Yohana yaranditse ati “icyo kiyoka kinini kijugunywa hasi, ni cyo ya nzoka ya kera yitwa Satani Usebanya, ari na cyo kiyobya isi yose ituwe. Nuko kijugunywa ku isi, abamarayika bacyo na bo bajugunyanwa na cyo.”—Ibyah 12:7, 9.
29, 30. Ubwami bwa Mesiya bumaze gushyirwaho, ibintu byahindutse bite (a) ku isi? (b) mu ijuru?
29 Kera cyane mbere y’umwaka wa 1914, Abigishwa ba Bibiliya bari baravuze ko muri uwo mwaka wihariye hari gutangira igihe cy’amakuba. Ariko ntibashoboraga kwiyumvisha uko ibyo bintu byari gusohora. Nk’uko iyerekwa Yohana yabonye ribigaragaza, ibikorwa bya Satani byari gutangira kugira ingaruka zikomeye kurushaho ku mibereho y’abantu. Yohana yaranditse ati “naho wowe wa si we nawe wa nyanja we, mugushije ishyano kuko Satani yabamanukiye afite uburakari bwinshi, kuko azi ko ashigaje igihe gito” (Ibyah 12:12). Mu mwaka wa 1914, Intambara ya Mbere y’Isi Yose yaratangiye, kandi ikimenyetso cy’ukuhaba kwa Kristo ari Umwami wimitswe cyatangiye gusohora ku isi hose. “Iminsi y’imperuka” y’iyi si yari itangiye.—2 Tim 3:1.
30 Icyakora, mu ijuru ho habaye ibyishimo. Satani n’abadayimoni be bari birukanyweyo iteka ryose. Inkuru ya Yohana igira iti “ku bw’ibyo rero, wa juru we namwe abaririmo, nimwishime” (Ibyah 12:12)! Ijuru rimaze kwezwa, na Yesu amaze kwimikwa akaba Umwami, Ubwami buyobowe na Mesiya noneho bwashoboraga kugira icyo bukorera abagize ubwoko bw’Imana bari ku isi. Bwari kubakorera iki? Nk’uko twabibonye mu ntangiriro y’iki gice, Kristo we ‘ntumwa y’isezerano,’ yagombaga mbere na mbere gutunganya abagaragu b’Imana bari ku isi. Ibyo byasobanuraga iki?
Igihe cyo kugeragezwa
31. Malaki yahanuye iki ku bihereranye n’igihe cyo gutunganywa, kandi se ubwo buhanuzi bwatangiye gusohora bute? (Reba nanone ibisobanuro.)
31 Malaki yahanuye ko icyo gikorwa cyo kubatunganya kitari kuba cyoroshye. Yaranditse ati “ariko se ni nde uzihanganira umunsi wo kuza kwe, kandi se ni nde uzahagarara igihe azatunguka? Azaba ameze nk’umuriro ushongesha ibyuma ukabitunganya, ameze nk’isabune y’abameshi” (Mal 3:2). Mbega ukuntu ayo magambo yagaragaye ko ari ukuri! Uhereye mu mwaka wa 1914, abagize ubwoko bw’Imana bagezweho n’ibigeragezo n’ibitotezo byagiye byiyungikanya. Igihe Intambara ya Mbere y’Isi Yose yari irimbanyije, Abigishwa ba Bibiliya benshi batotejwe mu buryo bwa kinyamaswa kandi barafungwa. *
32. Ni ibihe bibazo byavutse mu muteguro nyuma y’umwaka wa 1916?
32 Nanone bahuye n’ibigeragezo biturutse imbere mu muteguro. Mu mwaka wa 1916, umuvandimwe Russell yapfuye afite imyaka 64 gusa, asiga benshi mu bagize ubwoko bw’Imana bari mu rujijo. Urupfu rwe rwagaragaje ko bamwe bari barakabije gukurikira umuntu umwe wari intangarugero. Nubwo umuvandimwe Russell atifuzaga ko hagira abamwubaha bene ako kageni, mu rugero runaka hari benshi basaga naho bamusengaga. Benshi batekerezaga ko ukuri kwagendaga guhishurwa buhoro buhoro kwari kurangiranye n’urupfu rwe, kandi hari abarwanyije cyane imihati yari igamije gutuma bakomeza kujya mbere. Iyo myifatire yatumye havuka ubuhakanyi bwatumye umuteguro ucikamo ibice.
33. Ni mu buhe buryo ibintu bitasohoye nk’uko abagize ubwoko bw’Imana bari babyiteze byababereye ikigeragezo?
33 Ibintu bitagenze nk’uko bari babyiteze na byo byababereye ikigeragezo. Nubwo Umunara w’Umurinzi wari waragaraje neza ko ibihe by’amahanga byari kurangira mu mwaka wa 1914, abavandimwe bari batarasobanukirwa ibyagombaga kuzaba muri uwo mwaka (Luka 21:24). Batekerezaga ko mu mwaka wa 1914, Kristo yari kujyana itsinda ry’umugeni we rigizwe n’Abakristo basutsweho umwuka mu ijuru bagategekana na we. Ibyo bari biringiye ntibabibonye. Mu mpera z’umwaka wa 1917, Umunara w’Umurinzi watangaje ko igihe cy’isarura cy’imyaka 40 cyari kurangira mu ntangiriro z’umwaka wa 1918. Ariko umurimo wo kubwiriza ntiwarangiye muri uwo mwaka. Ahubwo nyuma yaho wakomeje kujya mbere. Iyo gazeti yavuze ko isarura nyir’izina ryari ryararangiye, ariko ko hari hasigaye igihe cyo guhumba. Icyakora hari benshi baretse gukorera Yehova bitewe n’uko ibintu bitagenze nk’uko bari babyiteze.
34. Ni ikihe kigeragezo gikomeye cyabaye mu mwaka wa 1918, kandi se kuki amadini yiyita aya gikristo yatekerezaga ko abagize ubwoko bw’Imana bari “bapfuye”?
34 Ikigeragezo gikomeye cyabaye mu mwaka wa 1918. J. F. Rutherford wari warasimbuye C. T. Russell mu kuyobora abagize ubwoko bw’Imana, yafunganywe n’abandi bavandimwe barindwi bari bafite inshingano. Bakatiwe igifungo kirekire barengana, bafungirwa muri gereza y’i Atlanta ho muri leta ya Georgia muri Amerika. Umurimo w’abagize ubwoko bw’Imana wamaze igihe usa n’uwahagaze. Abenshi mu bayobozi b’amadini yiyita aya gikristo barishimye. Bibwiraga ko abo Bigishwa ba Bibiliya bari bameze nk’icyorezo bari “bapfuye,” mbese ko batari bagiteje akaga, kuko “abayobozi” babo bari bafunzwe, icyicaro gikuru cyabo cy’i Brooklyn cyafunzwe, n’umurimo wo kubwiriza ukaba wararwanywaga muri Amerika no mu Burayi (Ibyah 11:3, 7-10). Ariko se mbega ukuntu bibeshyaga cyane!
Bongera kuba bazima!
35. Kuki Yesu yemeye ko abigishwa be bahura n’ibigeragezo, kandi se ni iki yakoze kugira ngo abafashe?
35 Abanzi b’ukuri ntibari bazi ko Yesu yari yemeye ko ibyo bigeragezo bigera ku bagaragu be bitewe n’uko gusa icyo gihe Yehova yari yicaye ‘nk’utunganya ifeza, akayishongesha akayeza’ (Mal 3:3). Yehova n’Umwana we bari bizeye ko abari gukomeza kuba abizerwa, bari gusohoka muri iryo tanura ry’ibigeragezo batunganyijwe kandi bejejwe, bafite ibikwiriye byose kugira ngo bakore umurimo w’Umwami. Guhera mu ntangiriro z’umwaka wa 1919, byaragaragaye ko umwuka w’Imana wari warakoze icyo abanzi b’abagaragu b’Imana batekerezaga ko kidashoboka. Abakomeje kuba abizerwa bongeye kuba bazima (Ibyah 11:11)! Uko bigaragara, icyo gihe Kristo yashohoje ikintu gikomeye kiri mu bigize ikimenyetso cy’iminsi y’imperuka. Yashyizeho ‘umugaragu wizerwa kandi w’umunyabwenge,’ ni ukuvuga itsinda rito rigizwe n’abagabo basutsweho umwuka bagombaga gufata iya mbere mu bwoko bwe, bagatanga ibyokurya byo mu buryo bw’umwuka mu gihe gikwiriye.—Mat 24:45-47.
36. Ni iki cyagaragaje ko abagize ubwoko bw’Imana bongeye kuba bazima mu buryo bw’umwuka?
36 Umuvandimwe Rutherford na bagenzi be bafunguwe ku itariki ya 26 Werurwe 1919. Bahise bategura ikoraniro ryabaye muri Nzeri muri uwo mwaka. Bashyizeho gahunda zo gutangira gusohora igazeti ya kabiri, ari yo Nimukanguke! (icyo gihe yitwaga “L’Age d’or). Iyo gazeti yunganiraga Umunara w’Umurinzi kandi yari kujya itangwa mu murimo wo kubwiriza. * Muri uwo mwaka hasohotse inomero ya mbere y’Agatabo k’Iteraniro ry’Umurimo n’Imibereho ya Gikristo, (icyo gihe kitwaga Bulletin). Kuva katangira gusohoka, buri gihe kakomeje guteza imbere umurimo wo kubwiriza. Nta gushidikanya ko guhera mu mwaka wa 1919, bagiye barushaho gusobanukirwa ko buri mubwiriza agomba kubwiriza ku nzu n’inzu.
37. Mu myaka yakurikiye uwa 1919, bamwe bagaragaje bate ko bari abahemu?
37 Umurimo wo kubwiriza wakomeje kweza abagaragu ba Kristo, kubera ko abantu b’abibone n’abirasi bari babarimo batifuzaga gukora uwo murimo usaba kwicisha bugufi. Abatarashakaga gukora uwo murimo bitandukanyije n’abakomeje kuba abizerwa. Mu myaka yakurikiye uwa 1919, bamwe mu bari abahemu barakariye cyane abagaragu ba Yehova b’indahemuka, barabaharabika kandi barabandagaza, bagera n’ubwo bifatanya n’ababatotezaga.
38. Ibyo abigishwa ba Kristo bo ku isi bagezeho n’ukuntu bagiye batsinda ibigeragezo bituma twiringira iki?
38 Nubwo abigishwa ba Kristo bo ku isi bagabweho ibyo bitero byose ariko, bakomeje gutera imbere no kurumbuka mu buryo bw’umwuka. Ibyo bagezeho kuva icyo gihe n’ukuntu bagiye batsinda ibigeregezo, bituma twiringira tudashidikanya ko Ubwami bw’Imana butegeka. Abantu buntu badatunganye ntibari gushobora gutsinda Satani n’isi ye mbi bikurikiranya, batabifashijwemo n’Imana kandi ngo ibahe umugisha, ikaba yarabikoze ibinyujije ku Mwana wayo no ku Bwami buyobowe na Mesiya.—Soma muri Yesaya 54:17.
39, 40. (a) Ni ibihe bintu biranga iki gitabo? (b) Kwiga iki gitabo bizakumarira iki?
39 Mu bice bikurikira, tuzasuzuma icyo Ubwami bw’Imana bwakoze ku isi mu myaka ijana bumaze bushyizweho mu ijuru. Buri mutwe w’iki gitabo uzajya wibanda ku kintu cyihariye kiranga Ubwami bw’Imana ku isi. Buri gice kirimo agasanduku k’isubiramo kazadufasha kwisuzuma tukareba niba twemera ko Ubwami butegeka koko. Mu bice bisoza, tuzasuzuma ibyo twakwitega kuzabona mu gihe kitarambiranye, igihe Ubwami buzaba buje kurimbura ababi no guhindura isi paradizo. Kwiga iki gitabo bizakumarira iki?
40 Satani yifuza kumunga ukwizera kwawe kugira ngo udakomeza kwizera Ubwami bw’Imana. Ariko Yehova we yifuza gukomeza ukwizera kwawe, kugira ngo kuzakurinde kandi gutume ukomera (Efe 6:16). Ni yo mpamvu tugushishikariza kwiga iki gitabo ubishyize mu isengesho. Jya ukomeza kwibaza uti ‘ese nemera ko Ubwami bw’Imana butegeka koko?’ Uko uzarushaho kwemera ko butegeka muri iki gihe, ni na ko uzaba wiyongerera amahirwe yo kuzaba uriho, ushyigikiye ubwo Bwami mu budahemuka, igihe abantu bose bazaba babona ko Ubwami bw’Imana buriho koko kandi ko butegeka.
^ par. 7 Niba wifuza kumenya byinshi ku byerekeye Grew, Stetson na Storrs, reba igitabo Abahamya ba Yehova ni ababwiriza b’Ubwami bw’Imana, ku ipaji ya 45-46.
^ par. 15 Nubwo Abigishwa ba Bibiliya babonye ko byari ngombwa gusohoka mu madini afitanye ubucuti n’iyi si, bamaze imyaka myinshi bakibona ko abantu batari Abigishwa ba Bibiliya bavugaga ko bemera incungu kandi ko biyeguriye Imana bari abavandimwe babo b’Abakristo.
^ par. 17 Icyatumaga mu mizo ya mbere iyo miburo idafatanwa uburemere ni uko ahanini yerekezwaga ku bantu 144.000 bagize umukumbi muto wa Kristo. Mu gice cya 5 tuzabona ko mbere y’umwaka wa 1935 batekerezaga ko “imbaga y’abantu benshi” ivugwa mu Byahishuwe 7:9, 10 mu buhinduzi bwa King James Version, yari kuba irimo abantu batabarika bo mu madini yiyita aya gikristo; bakaba bari kuba bagize itsinda rya kabiri ry’abazajya mu ijuru bagororewe ko bashyigikiye Kristo ku munsi w’imperuka.
^ par. 31 Muri Nzeri 1920, Nimukanguke! (icyo gihe yitwaga L’Age d’or) yasohoye inomero yihariye yasobanuraga mu buryo burambuye ukuntu Abigishwa ba Bibiliya batotezwaga mu ntambara, bamwe bakaba barakorewe urugomo rw’agahomamunwa muri Kanada, mu Bwongereza, mu Budage no muri Amerika. Ariko mu myaka ibarirwa muri za mirongo mbere y’Intambara ya Mbere y’Isi Yose ntibari barigeze batotezwa bene ako kageni.
^ par. 36 Hashize imyaka myinshi Umunara w’Umurinzi usohokamo ingingo zari zigamije mbere na mbere gutera inkunga abagize umukumbi muto.


text:
. Ibimenyetso bigaragaza urukundo nyarukundo
. Uko umusore/umugabo yakigarurira umutima w’umukunzi we
. Imigirire y’umusore/umugabo wifuzwa na buri mukobwa wese
Mu gihe mukurikije izi nyigisho, ntakabuza urugo/urukundo rwanyu ruzaba indashyikirwa mwibere intangarugero n’icyitegererezo ku bandi, kuko ibi ni ibintu byoroshye kubikora nyamara bikagira umusaruro w’indashyikirwa mu myubakire y’abashakanye:
- Kumusoma buri uko umusezeye na buri uko umusuhuje
Iki ni igikorwa kigaragarira amaso uba ukoze ariko nyamara ntabwo biba birangiriye aho kuko byirukanyira mu byiyumviro byanyu bigatuma muhora muzirikana urwabahuje mukibera umugore n’umugabo. Gusoma umugore wawe bigire umuco maze urebe ngo murarwubaka rugashinga imizi.
- Kumuhamagara, Kwandika SMS cyangwa Email byibura rimwe ku munsi
Ibi mushobora kubikora mubazanya uko mumerewe aho muri hatandukanye n’ubwo muba mubizi neza ko murahurira mu rugo. Mushobora kandi no kuganira kuri gahunda mwapanze za nimugoroba.
- Kugirana nibura ikiganiro cy’iminota 5 muri kumwe
Iki gikorwa cy’ingenzi mushobora kukigirana mugitondo mubyutse, cyangwa se mukabikora nijoro mugiye kuryama. N’ubwo biba bitoroshye kubafite nk’abana bato, burya mugomba gukora uko mushoboye kose mukabonerana umwanya wo kuganira televiziyo na telefoni mukaba mubyegeje hirya.
- Guhoberana mukamarana nibura amasegonda 30
Ibi bigomba gukorwa mbere y’uko ujya ku kazi, nyuma yako kimwe n’uko mwabikora mugiye kuryama. Uku guhoberana by’amasegonda 30 ni iby’ingenzi cyane kuko bituma imibiri yanyu ikanguka mugahora mwumva buri wese ararikiye undi.
Ubushakashatsi bwerekanye ko guhoberana bigabanya umuvuduko w’amaraso bigatera kandi umubano mwiza hagati yanyu mwembi. Ibi rero ni ngombwa kubikora buri munsi kuko bituma agaciro k’umufasha wawe kiyongera n’urukundo rwanyu rugashinga imizi.
Sangiza iyi nkuru inshuti zawe kandi utange ibitekerezo maze dufatanye kugwiza ubumenyi ndetse tunasobanukirwa urukundo turusheho kubaho twishimanye n'abo dukunda. Umusanzu wawe ni inkunga ikomeye


text:
Umuhanzi Stella Christine Imanishimwe wo muri ADEPR yahishuye uko yigeze kubyara umwana abaganga bavuga ko yapfuye, nyuma akazuka kandi akazana amaso nyamara yavutse atayafite.
Mu buhamya yahaye Ibyishimo.com, Stella yavuze ko ubwo yaragiye kubagwa ngo abaganga bamukuremo umwana bo bavugaga ko yapfuye, yumvise Imana imubwira kubanza gusenga ngo adapfa, ari nabyo byabyaye igitngaza gikomeye.
Yagize ati: “Numvise ijwi rimpamagara mu izina, rirambwira ngo Stella, senga Shitani agiye kubwiba[…] nahise mbwira abaganga ngo ntimunkozeho icyuma ntarasenga. Ntibahise babyumva ndetse umwe muri bo w’umusilamukazi avuga ko ari ubusazi bwa’abarokore.”
Stella avuga ko yemerewe gusenga, arabagwa ngo bamutandukanye n’umwana babonaga yapfiriye mu nda ye, ariko batangazwa no kumva umwana baguriye isanduku arira (ikimenyetso cy’uko ari muzima).
Ati: “Umugabo wanjye bamwohereje kuzana isanduku, bankubiseho icyuma baziko ari umurambo bagiye gukuramo, bateruranamo n’agapaki kaba karimo umwana gafunze ariko batangazwa n’uko kahise gaturika bumva umwana ararize.”
Stella avuga ko nyuma y’uko abaganga batangajwe no kubona uruhinja ruzima, nyamara babonaga ari umurambo mu byuma byabo inshuro 6 zose, basanze nta maso yavukanye, umwe muri bo abyita gucanganyukirwa kw’Imana kubera akavuyo k’abarokore.
Yagize ati: “Nyuma y’ibyo byose, wa muganga wambuzaga gusenga yaje kumbwira ko umwana yavutse nta mboni afite anavuga ko byatewe n’urusaku n’akavuyo abarokore bagira iyo basenga; abikuye ku barokore baje kunsura mu bitaro ubwo inda yari ifite amezi 7 bakaririmba ngo Imana igacanganyukirwa ikibagira gushyiramo amaso.”
Stella avuga ko nubwo yari ataratora agatege, yahise ashora urubanza ku Mana ayibwira ko kuba ishoboye kuzura umwana wabonwaga nk’uwapfiriye mu nda, ishobora no kumuha amaso ku buryo bw’igitangaza.
Ati: “Narayibwiye ngo ntabara wiyerekane ko udacanganyukirwa, ko nta cy’ubugoryi wakora nk’uko uyu muntu abivuze.”
Nyuma y’amasaha 7 umwana wavutse adashyitse yitabwaho n’abaganga, wa muganga yaje kubwira Stella ko Imana y’abarokore ihaye umwana we amaso.
Stella ati: “Yaje yiruka asakuza abaza ngo bamwereke wa mugore wabazwe mu gitondo, ambwira ko umwana wanjye Imana y’abarokore imukoreye igitangaza cyo kumuha amaso, ansaba imbabazi ambwira ko ari Shayitwani wari wamushutse ariko noneho yemeye ko Imana y’abarokore ikora.”
Umuhanzi Stella yahamirije Ibyishimo.com ko ibyo bintu byamutangaje cyane ndetse bimutera gushima Imana kuko yagiye ibana nawe mu bihe byinshi.
Stella Christine Imanishimwe ni umuhanzi benshi bazi ku izina rya ‘Ninjye wa mugore’ kubera indirimbo zivuga amashimwe ku Mana yamuhaye urubyaro amaze imyaka 5, none ubu akaba abyaye kabiri.
Uyu mwana wavutse muri ubu buryo butangaje yarakuze kandi ameze neza, ngo ndetse ni umuhanga mu ishuri, ibintu Stella adahwema kuvuga ko ashimira Imana.
REBA UBUHAMYA BWOSE HANO :


text:
ISOMO RYA MBERE
Igitabo cy’Ibyakozwe n’Intumwa (Intu 3,1-10)
1Umunsi umwe, saa cyenda ari cyo gihe cy’isengesho rusange, Petero na Yohani bazamuka bajya mu Ngoro y’lmana. 2Hakaba umuntu wavutse ari ikirema, buri munsi bakamuzana imbere y’umuryango w’Ingoro witwa « Uw’Uburanga », kugira ngo asabe imfashanyo abinjiraga mu Ngoro bose. 3Ngo abone Petero na Yohani bagiye kwinjira mu Ngoro, abasaba imfashanyo. 4Nuko Petero ari hamwe na Yohani, aramwitegereza maze aramubwira ati « Ngaho turebe !» 5Uwo muntu agumya kubahanga amaso, kuko yari ategereje ko hari icyo bari bumuhe. 6Petero aramubwira ati «Ari zahabu, ari na feza nta byo mfite ; ariko icyo mfite ndakiguhaye : mu izina rya Yezu Kristu w’i Nazareti, haguruka ugende !» 7Nuko amufata ikiganza cy’iburyo aramuhagurutsa. Ako kanya ibirenge bye n’utugombambari birakomera ; 8arabaduka, arahagarara, yinjirana na bo mu Ngoro, agenda asimbuka kandi asingiza Imana. 9Nuko rubanda rwose ngo bamubone agenda kandi asingiza Imana, 10baramumenya : koko yari wa wundi wajyaga asabiriza, yicaye imbere y’umuryango w’Uburanga w’Ingoro. Nuko abantu barumirwa, batangazwa n’ibimubayeho.
ZABURI (Zab 105 (104),1-2,3-4,6-7, 8-9)
Inyik/ Nimuhimbarwe, mwebwe abashakashaka Uhoraho !
Cyangwa : Alleluya.
Nimushimire Uhoraho, mwambaze izina rye,
nimurate ibigwi bye mu yandi mahanga ;
nimumuririmbire, mumucurangire,
nimuzirikane ibitangaza yakoze.
Nimwishimire izina rye ritagatifu,
Muhimbarwe, mwebwe abashakashaka Uhoraho !
Nimugarukire Uhoraho Nyir’ububasha,
mushakashake uruhanga rwe ubudahwema.
Mwebwe nkomoko ya Abrahamu, umugaragu we,
bahungu ba Yakobo, abatoni be !
Ni we Uhoraho, Imana yacu,
umugenga w’isi yose.
Ahora yibuka ibyo yasezeranye bidasubirwaho,
Ijambo yarahiriye amasekuruza igihumbi,
rya sezerano yagiranye na Abrahamu,
akarisubiriramo Izaki mu ndahiro.
IBANGONDIRIMBO RIBANZIRIZA IVANJILI (Zab 118 (117), 24)
Alleluya Alleluya.
Nguyu umunsi Uhoraho yigeneye:
nutubere umunsi w’ibirori n’ibyishimo!
Alleluya.
IVANJILI
+ Luka (Lk 24, 13-35)
Ku munsi wa gatatu nyuma y’urupfu rwa Yezu, 13babiri mu bigishwa bajyaga mu rusisiro rwitwa Emawusi ; kuva i Yeruzalemu kugerayo hari urugendo rw’amasaha nk’abiri. 14Bagendaga baganira ibyari bimaze kuba byose. 15Igihe rero bakibivugana kandi babyibazaho, Yezu ubwe arabegera ajyana na bo. 16Ariko amaso yabo yari ameze nk’ahumye ntibamumenya.
17Yezu arababwira ati «Ese ibyo mugenda muvugana ni ibiki ?» Baherako barahagarara, ariko bijimye mu maso. 18Umwe muri bo witwaga Kiliyofasi aramubaza ati «Ni wowe wenyine uba i Yeruzalemu utazi ibyahabaye muri iyi minsi ?» 19Arababaza ati «Ni ibiki se ?» Baramusubiza bati « Ni ibyabaye kuri Yezu w’i Nazareti, wari waragaragaje mu bikorwa no mu magambo ko ari umuhanuzi ukomeye imbere y’Imana n’imbere ya rubanda. 20Twavuganaga n’umuntu abatware b’abaherezabitambo n’abakuru bacu bamutanze ngo apfe, maze bakamubamba ku musaraba. 21Twebweho twari twizeye ko ari we uzarokora Israheli ; none dore uyu munsi ubaye gatatu ibyo byose bibaye. 22Icyakora bamwe mu bagore b’iwacu badutangaje. Mu gitondo cya kare bagiye ku mva, 23maze ntibahasanga umurambo we, nuko bagaruka bavuga ko abamalayika bababonekeye, bakababwira ko ari muzima. 24Ubundi kandi bamwe muri twe bagiye ku mva babisanga uko abagore bari babivuze, ariko we ntibamubona. » 25Nuko Yezu arababwira ati « Mwa bibura bwenge mwe, mutinda kwemera ibyo Abahanuzi bavuze ! 26None se Kristu ntiyagombaga kubabara atyo ngo abone kwinjira mu ikuzo rye ?» 27Nuko ahera kuri Musa n’Abahanuzi bose, maze abasobanurira ibimwerekeyeho biri mu Bitabo bitagatifu.
28Bageze hafi y’urusisiro bajyagamo, Yezu asa n’uwikomereza urugendo. 29Ariko bo baramwinginga bati « Gumana natwe kuko bugorobye, umunsi ukaba uciye ikibu. » Nuko arinjira kugira ngo agumane na bo. 30Igihe rero yari ku meza hamwe na bo, afata umugati, ashimira Imana, arawumanyura, arawubahereza. 31Nuko amaso yabo arahumuka noneho baramumenya. Hanyuma agira atya arazimira, ntibongera kumubona. 32Basigara babwirana bati «Mbega ukuntu imitima yacu yari yuzuye ibinezaneza igihe yatuganirizaga mu nzira, adusobanurira Ibyanditswe ?» 33Ako kanya barahaguruka basubira i Yeruzalemu. Bahasanga ba Cumi n’umwe bateranye, bari kumwe na bagenzi babo bandi, 34bavuga bati «Ni koko ! Nyagasani yazutse kandi yabonekeye Simoni !» 35Na bo rero babatekerereza uko byagenze mu nzira, n’uburyo bamumenye amanyura umugati.


text:
Ni inama yateraniye i Paris mu Bufaransa, yitabirwa n’abayobozi barimo Perezida w’u Bufaransa, Emmanuel Macron; Umunyamabanga Mukuru w’Umuryango w’Abibumbye, Antonio Guterres na Perezida wa Banki y’Isi, Jim Yong Kim.
Iyi banki yavuze ko nk’ikigo gifasha mu iterambere ry’inzego zitandukanye, Banki y’Isi yifuza gufasha ibihugu ijyanishije n’impinduka ziri kuba mu miterere y’Isi, no gufasha ibihugu kugera ku masezerano ya Paris.
Yakomeje igira iti “Banki y’Isi ntabwo izongera gutera inkunga ibikorwa byo gucukura peteroli na gaz nyuma ya 2019.”
Gusa ngo igihe bizaba ngombwa, ibyo bikorwa bishobora kuzaterwa inkunga igihe bizaba biri mu bihugu bikennye kurusha ibindi, kandi bigaragara ko hakenewe ingufu mu buryo bwihariye, mu mishinga ijyanye neza n’intego ibihugu byiyemeje mu gushyira mu bikorwa amasezerano ya Paris.
Ayo masezerano yemejwe mu Ukuboza 2015 ateganya uburyo bwo gushyira mu bikorwa ingamba zo gukumira izamuka ry’igipimo mpuzandengo cy’ubushyuhe bw’Isi, kikaguma hasi ya dogere 2 (2°C) ariko intego ikaba ko iki gipimo kigera hasi ya dogere 1.5 (1.5°C).
Banki y’Isi kandi yavuze ko iri mu murongo mwiza uganisha ku ntego yihaye zo kuzaba itanga inguzanyo ya 28% bitarenze 2020 zijya mu bikorwa bigamije guhangana n’imihindagurikire y’ibihe.
Banki y’Isi yanavuze ko izashora miliyoni $325 mu kigega kigamije gufasha imishinga yo kurengera ibidukikije cyiswe Green Cornerstone Bond Fund. Ni gahunda ya miliyari $2 igamije kurushaho gushyigikira imishinga yo kurengera ibidukikije.
Banki y’isi yahagaritse gutera inkunga ibikorwa birebana n’amakara guhera mu 2010, imiryango iharanira kurengera ibidukikije ikaba yasabaga ko yanahagarika amafaranga ashyirwa mu bucukuzi bwa peteroli na gaz ahubwo imbaraga zikongerwa mu gutunga ingufu zitangiza ibidukikije.


text:
Nabaye umuyoboke wa ADEPR,ndayizi neza.Nta na rimwe ADEPR yigeze iba nzima.Buri gihe yaranzwe n'amatiku,irondabwoko no kunyereza amafaranga y'itorero.Kandi aya manyanga aba muli ADEPR hose mu gihugu.Ikibabaje nuko ariyo dini ya mbere mu Rwanda ivuga ko yuzuye umwuka wera.Yesu akiri ku isi,yavuze ko abakristu nyakuri uzababwirwa nuko bakundana nkuko tubisoma Yohana 13:35,kandi ukababwirwa nuko badakunda ibyisi,cyane cyane amafaranga.Iyo umuntu ashatse kuba pastor wabo,agomba gutanga amafaranga.Iyo amaze kuba pastor,abwira abayoboke be ko ari imana yamusize amavuta!! This is hypocrisy.Iyo duhitamo idini,tujye dushishoza.Bible ivuga ko abantu bose basengera mu madini y'ikinyoma imana izabarimburana nayo ku munsi w'imperuka. Muli Ibyahishuwe 18:4,hadusaba kuyasohokamo hakiri kare.
mazina - 3/12/2017 saa 13:39


text:
Abaturage bakora muri VUP batuye mu Murenge wa Muzo, mu Karere ka Gakenke mu Ntara y’Amajyaruguru bavuga ko batishimira ko ubuyobozi butinda kubishyura amafaranga bakoreye ahubwo bukabategeka kuguza muri SACCO ku mafaranga baba bakoreye.
Aba baturage ni abari mu cyiciro cya mbere cy’ubudehe bagera kuri 600. Basobanura ko kuva muri Nzeri 2016 batangiye gukora umuhanda uva Kararama – Mubuga, bakaba bagejeje mu Gushyingo batarishyurwa amafaranga bakoreye iki gihe cyose, ahubwo bakaba basaba gukomeza gukora.
Ntawuryera Eugenie, umwe muri aba baturage yabwiye Izubarirashe.rw ko n’ushatse kugira icyo abaza abayobozi acyahwa, agakangishwa ko ashobora kwirukanwa.
Yagize ati “Baratubwira ngo bazaduhembera iminsi 15, tugakora amakenzeni atatu (iminsi bakoze kuva Nzeri kugeza mu Gushyingo) nk’ubu turayujuje ubu twatangiye indi (ikenzeni ubundi ni iminsi 15) ya kane tutarahembwa n’ifaranga na rimwe. None turavuga bakaducecekesha batubwira ngo ‘wowe uvuze akazi kihorere’, ngo ‘abagakeneye barahari kandi bagashaka’, bagatuma nta kintu tuvuga.”
Uyu muturage asobanura ko iyo beretse ubuyobozi ikibazo cyo kwishyura mituweli bafite, babwirwa ko aba baturage bari gukora uyu muhanda muri VUP bashyiriweho uburyo bwo kwaka inguzanyo zabafasha mu gihe batarishyura.
Yabisobanuye muri aya magambo, agira ati “Baratubwira ngo abashaka kwishyura mituweli tujye kuguza amafaranga muri SACCO hano ku murenge kandi ayo mafaranga ngo tuzayishyura dushyizeho inyungu, kandi badufitiye umwenda muri VUP!”
Undi muturage witwa Akimanizanye Angelique, we ufitiwe umwenda w’amafaranga angana n’ibihumbi mirongo itatu (30,000Rwf) atarishyurwa, we avuga ko uretse na mituweli batabashije kwishyura iki kibazo cyabateje inzara.
Yagize ati “Twebwe ikibazo dufite baduha akazi tugakora igihe cyo guhembwa cyagera ntibaduhembe. Iyi saha ya nonaha twarakoze none twabuze imbuto, abandi babura mituweli ndetse n’inzara iratwishe. Ujya kubona ukabona umuntu ku muhanda araryamye washaka ikintu kimuryamishije ugasanga ni inzara gusa. Ubu ngubu abakozi ba VUP mu Murenge wa Muzo tumeze nabi cyane.”
Ku ruhande rw’ubuyobozi, Rwangano Aimable, umukozi ushinzwe imibereho myiza mu Murenge wa Muzo asobanura ko na bo ikibazo atari bo cyaturutseho, ko ahubwo cyatewe n’inzego zo hejuru.
Agira ati “Ibyo ntabwo byaduturutseho byatangiranye n’ingengo y’imari ya 2016/2017. Natwe turacyategereje ko Akarere gatanga amafaranga kakayohereza kuri SACCO abaturage bakabona kuyahembwa. Akarere ni ko kaduha amabwiriza, ni na ko gatanga amafaranga ntabwo ari twebwe, Umurenge. Bagomba kwihangana kuko si amafaranga dufite mu ntoki, ni imikorere y’Akarere n’uburyo ayo mafaranga agomba gusohokamo.”
Bategekwa kuguza muri SACCO aho kwishyurwa
Ku kibazo cy’abasabwa kuguza umwenda muri SACCO kandi hari uwo baberewemo muri VUP Umunyamabanga Nshingwabikorwa w’Umurenge wa Muzo, Evergiste Gasasa, we ashimangira ko byakozwe mu gufasha abaturage.
Avuga ko ari gahunda ubuyobozi bwabageneye nk’abakora ahantu bashoboraga kugirira impanuka mu buryo butunguranye bagakenera kwivuza batarahembwa.
Iyi mirimo avuga ni iyo kumenagura amabuye, gucukura bahanga umuhanda, n’ibijyanye na byo, ubuyobozi bwerekana ko biri mu bishobora kubateza impanuka mu buryo bworoshye.
Yagize ati “Nubwo Mituweri ari itegeko, ariko mu gihe ayo mafaranga atari yaboneka twavuganye na SACCO kugira ngo tubafashe uburyo bwiza babanza bakabona mituweli. Udafite mituweli ari muri abo twari twumvikanye na SACCO ko yaborohereza bo ikaba ibahaye inguzanyo itabavunnye. Iyo nguzanyo yishyurwaho inyungu nto cyane ya 1,5%. Ni ukuvuga ngo ku muntu watse amafaranga ibihumbi cumi na bitanu (15,000Rwf) azajya yishyura arengejeho amafaranga 8,00Rwf. Ni ukugira ngo tubafashe uburyo bwiza babanza bakabona mituweli amafaranga y’igihembo cyabo akaza nyuma.”
Ku rundi ruhande ariko hari abaturage bagaragaza ko ibi byakozwe nkana, ngo amafaranga yabo najya atinzwa ntibajye babigiraho impungenge, ariko ubuyobozi bwo buvuga ko atari ko biri.
Gasasa agira ati “Ntabwo ari ukubitinza nkana, nabo babyumve. Ubaye uhagaze mu mwanya w’ubuyobozi ukabwira abaturage ngo jya kumena amabuye, ucukure umuhanda, aho bahura n’ibisongo by’imingwara, bakaba bashobora kwikubita amapiki cyangwa isuka bigenda bite?”
Ku rwego rw’Ubuyobozi bw’Akarere, Nzamwita Deogratias, Umuyobozi w’Akarere ka Gakenke yabwiye Izubarirashe.rw ko iki kibazo akizi, ati “Habayemo ibibazo byo gutinda kubishyura kuko hashobora kuba harimo bamwe batanze nomero zabo za konti nabi, ariko birimo birakosorwa. Twabizeza ko mu byumweru bibiri cyangwa se mu cyumweru kimwe n’igice bazaba bayabonye, kuko ahandi ho barayabonye.”


text:
IBIREBANA N'AMATEGEKO N'UBURENGANZIRA BW'IKIREMWAMUNTU
Bulugariya
Ese inkiko zo muri Bulugariya zizubahiriza uburenganzira bw’amadini?
Abahamya bo muri Bulugariya bakora ibishoboka byose ngo amategeko 44 agamije kubavutsa uburenganzira bahabwa n’Itegeko Nshinga bwo kubwiriza, avugururwe.
Komisiyo yo muri Bulugariya yamaganye ivangura rikorerwa amadini
Televiziyo ya SKAT TV n’abanyamakuru bayo babiri baciwe amande menshi kubera ibiganiro bigamije kwangisha abantu Abahamya no kubakorera ibikorwa by’urugomo.


text:
BIBILIYA IHINDURA IMIBEREHO Y’ABANTU
Narangwaga n’ubwikunde
IGIHE YAVUKIYE: 1951
IGIHUGU: U BUDAGE
KERA: NARI UMWIBONE KANDI NUMVAGA KO NTAKENEYE ABANDI
IBYAMBAYEHO:
Mu myaka ya mbere y’ubuzima bwanjye, umuryango wanjye wabaga hafi y’umugi wa Leipzig, mu Budage bw’i Burasirazuba, hafi y’umupaka wa Repubulika ya Tchèque n’uwa Polonye. Ubwo nari mfite imyaka itandatu, akazi papa yakoraga katumye twimukira mu mahanga. Twabanje kuba muri Burezili hanyuma tujya muri Ekwateri.
Maze kugira imyaka 14, nagiye kwiga mu ishuri ryo mu Budage ricumbikira abanyeshuri. Kubera ko ababyeyi banjye babaga iyo kure muri Amerika y’Epfo, nagombaga kwirwanaho. Natangiye kumva ko ntakeneye abandi, ariko sinari nzi ko ibikorwa byanjye byagiraga ingaruka ku bandi.
Igihe nari mfite imyaka 17, ababyeyi banjye bagarutse mu Budage. Mu mizo ya mbere, nabanye na bo. Ariko kubera ko numvaga ko ngomba kwirwariza, sinashoboraga kubaho nyoborwa n’ababyeyi banjye. Ku bw’ibyo, igihe nari maze kugira imyaka 18 navuye mu rugo.
Nagendaga numva ubuzima burushaho kundambira, nkibaza icyo kubaho bimaze. Nyuma yo kwitegereza imiryango itandukanye n’ukuntu abantu babayeho, nabonye ko ikintu cyiza nari gukoresha ubuzima bwanjye, ari ugutembera kuri uyu mubumbe wacu mwiza mbere y’uko abantu bawurimbura.
Naguze moto mva mu Budage, nerekeza muri Afurika. Icyakora nyuma y’igihe gito nasubiye i Burayi gukoresha moto yanjye. Nyuma yaho gato, nagiye gutembera ku mwaro wo muri Porutugali. Icyo gihe nafashe umwanzuro wo kureka moto ngatangira gutembera nkoresheje ubwato.
Nagiye mu itsinda ry’abasore n’inkumi biteguraga kwambuka inyanja ya Atalantika. Muri iryo tsinda ni ho namenyaniye na Laurie waje kuba umugore wanjye. Twabanje kujya mu birwa bya Karayibe. Twamaze igihe gito muri Puerto Rico, hanyuma dusubira mu Burayi. Twari twizeye ko tuzabona ubwato buyoborwa n’ibitambaro, tukabuhinduramo ubwato bukoreshwa na moteri ku buryo twari kuzajya tunabubamo. Icyakora nyuma y’amezi atatu dushakisha, uwo mushinga wahagaze mu buryo butunguranye. Naje kujyanwa mu gisirikare cy’u Budage.
Namaze amezi 15 mu ngabo z’u Budage zirwanira mu mazi. Hagati aho, nashakanye na Laurie maze twitegura gukomeza za ngendo zacu. Mbere gato y’uko njya mu gisirikare, twari twaraguze igice cy’ubwato bwifashishwa mu butabazi. Igihe nari mu gisirikare, twafashe icyo gice cy’ubwato tugihinduramo ubwato buto buyoborwa n’ibitambaro. Twateganyaga kubuturamo, tugakomeza gusura ibyiza nyaburanga bitatse uyu mubumbe wacu. Icyo gihe, ubwo nari maze kuva mu gisirikare ariko tutararangiza kubaka ubwo bwato, ni bwo Abahamya ba Yehova badusuye maze batangira kutwigisha Bibiliya.
UKO BIBILIYA YAHINDUYE IMIBEREHO YANJYE:
Mu mizo ya mbere, numvaga nta mpamvu yagombye gutuma ngira icyo mpindura mu mibereho yanjye. N’ubundi kandi, nari narashyingiranywe n’umugore wanjye kandi nari nararetse itabi (Abefeso 5:5). Naho ku birebana n’intego yacu yo kuzenguruka isi, numvaga izadufasha gukoresha igihe cyacu neza twitegereza ibyiza Imana yaremye.
Ariko mu by’ukuri, hari ibyo nagombaga guhindura, cyane cyane kuri kamere yanjye. Kubera ko nari umwibone bikabije kandi numva ko ntakeneye abandi, nahoraga ndata ubushobozi bwanjye n’ibyo nagezeho. Nakabyaga kwikunda.
Umunsi umwe, nasomye ikibwiriza cya Yesu cyo ku musozi kizwi cyane (Matayo igice cya 5-7). Nabanje kuyoberwa icyo Yesu yashakaga kuvuga ku birebana no kugira ibyishimo. Urugero, yavuze ko abafite inzara n’inyota ari bo bagira ibyishimo (Matayo 5:6). Nibazaga ukuntu umuntu w’umukene ashobora kugira ibyishimo. Uko nakomezaga kwiga Bibiliya, naje kubona ko twese dukenera ibintu byo mu buryo bw’umwuka, ariko ko kugira ngo tubibone tuba tugomba kubanza kwemera ko tubikeneye. Yesu yabivuze neza agira ati “hahirwa abazi ko bakeneye ibintu byo mu buryo bw’umwuka.”—Matayo 5:3.
Jye na Laurie twatangiye kwiga Bibiliya turi mu Budage. Twaje kwimukira mu Bufaransa, nyuma yaho twimukira mu Butaliyani. Aho twajyaga hose twahasangaga Abahamya ba Yehova. Nashimishijwe cyane n’urukundo ruzira ubwikunde bakundana no kuba bunze ubumwe. Naje kwibonera ko Abahamya bagize umuryango mpuzamahanga w’abavandimwe (Yohana 13:34, 35). Nyuma yaho jye na Laurie twarabatijwe tuba Abahamya ba Yehova.
Nyuma yo kubatizwa nakomeje guhindura byinshi kuri kamere yanjye. Jye na Laurie twari twariyemeje gutembera ku nkombe z’Afurika mu bwato, hanyuma tukambuka Inyanja ya Atalantika tukajya muri Amerika. Igihe twari mu bwato buto muri iyo nyanja, tugoswe n’amazi magari, ni bwo nabonye burya ko nta cyo ndi cyo nigereranyije n’Umuremyi wacu uhebuje. Kubera ko nari mfite igihe gihagije bitewe n’uko mu nyanja nta bintu byinshi umuntu aba afite byo gukora, nafashe umwanya wo gusoma Bibiliya. Nakozwe cyane ku mutima n’inkuru zivuga iby’imibereho ya Yesu igihe yari ku isi. Nubwo yari umuntu utunganye kandi afite ubushobozi buhambaye, ntiyigeze yishyira hejuru. Mu mibereho ye ntiyarangwaga n’ubwikunde, ahubwo yashyiraga imbere Se wo mu ijuru.
Nabonye ko nagombaga gushyira iby’Ubwami mu mwanya wa mbere
Igihe natekerezaga ku rugero Yesu yadusigiye, naje kubona ko ngomba gushyira Ubwami bw’Imana mu mwanya wa mbere, aho gukubita hirya no hino nshaka kugera ku byo nifuza (Matayo 6:33). Amaherezo jye na Laurie twageze muri Leta Zunze Ubumwe za Amerika, maze dufata umwanzuro wo kuhaguma, tukibanda kuri gahunda yo kuyoboka Imana.
UKO BYANGIRIYE AKAMARO:
Kera nabagaho nirwariza, bigatuma mpuzagurika cyane. Ariko ubu nabonye isoko y’inama zirangwa n’ubwenge zinyobora mu mibereho yanjye (Yesaya 48:17, 18). Nanone namenye intego y’ubuzima ntari narigeze menya mbere hose, ari yo yo kuyoboka Imana no gufasha abandi kuyimenya.
Gushyira mu bikorwa amahame ya Bibiliya, byatumye jye na Laurie tugira urugo rwiza. Nanone twagize umugisha twibaruka umwana mwiza w’umukobwa, wakuze azi Yehova kandi amukunda.
Nubwo tutabuze guhura n’ibibazo, twizeye ko Yehova azadufasha tugakomeza kumukorera ubudacogora kandi tugakomeza kumwiringira.—Imigani 3:5, 6.


text:
Amasomo tuzirikana
- Ezk 47, 1-9.12 : ‘…nuko mbona amazi yavubukaga munsi y’igitabo cy’umuryango w’Ingoro…’
- Zab 46(45) : …Uhoraho umugaba w’ingabo ari kumwe natwe…
- Yh 5, 1-3a.5-16 : « Haguruka ufate ingobyi yawe maze ugende »
Tuzirikane Ijambo ry’Imana (Yh 5, 1-3a.5-16)
Iyi Vanjili tuzirikana none irimo ibice bibiri: hari igice kitugaragariza Yezu akora ibitangaza (akiza ikimuga) n’igice Yezu ahanganye n’abafarizayi kubera isabato.
Mu kuzirikana iri Jambo ry’Imana reka twe twibande cyane ku bijyanye na kiriya gitangaza Yezu yakoze.
… hafi y’irembo ry’intama hari icyuzi… Mu masomo abiri y’uyu munsi, atubwira amazi atemba, imivumba y’amazi aranga inkombe. Amazi atanga uburumbuke, amazi arakiza (somo isomo rya mbere). Amazi ni ikimenyetso cy’ubuzima, amazi ni umugisha w’Ijuru. Iki cyuzi batubwira muri iyi Vanjili, umumalayika wa Nyagasani yamanukagamo akabirindura amazi maze utanze abandi kujyamo agakira indwara ze. Aho hantu ni naho Yezu yigaragariza ko yazanywe no kugira ngo tugire ubugingo busagambye (Yh 10,10).
… icyuzi cyitwa Beteseyida mu gihebureyi… Icyo cyuzi cyitwaga ‘probatique’ mu kigereki, mu gihebureyi cyangwa mu cyaharamu kikitwa Bethzatha (cyangwa Bezatha), aya magambo yombi akaba asobanura intama. Aha rero niho Yezu yiyerekanira nk’Umushumba w’intama, uzi intama ze zose kandi akaziragira mu rwuri rutoshye.
… muri ayo mabaraza hari haryamye abantu batabarika… Ijambo kuryama rigaragara inshuro ebyiri muri iyi Vanjili ; ibicumba n’ibirema akenshi baba baryamye, ntababasha guhaguruka batagize ubafasha cyangwa ngo babone icyo bishingikirizaho. Abadandabirana n’abihebye rero Yezu arabahagurutsa.
… Aho ngaho rero hari umuntu wari umaranye ubumuga imyaka mirongo itatu n’umunani… Ni hafi imyaka mirongo ine, imyaka abaheburayi bamaze mu rugendo bagana igihugu cy’isezerano, bagana ubundi buzima, ni ukuvuga bavuye mu bucakara bwo mu Misiri. Ariko icyo tugomba kuzirikana hano ni uko uburwayi bw’uno muntu yamaranye kino gihe cyose, ni uburwayi buri muntu muri twe yifitemo. Uno muntu arashushanya muntu wo muri kino gihe urwaye utabasha n’imbaraga ze kwigeza ku isoko y’ubuzima. Ni ukuvuga kuri yezu. ‘Nyagasani nta muntu ngira…’
… Urashaka gukira ? Iki kibazo cya Yezu ubwacyo nticyaba kitwereka ko gukira atari impano yo kwakira gusa ahubwo ko ari ugutangira ubuzima bushya, ubutumwa umuntu agomba kurangiza ? Iyo umuntu amaze gukira icyamushikamiraga ntakomeza kuryama, ahubwo arahaguruka akagenda akajya no gukiza abandi nabo bagishikamiwe.
… haguruka ufate ingobyi yawe maze ugende… ‘Haguruka’: Agomba kwihagurutsa we ubwe yuzuye icyizere n’ibyiringiro kubera ijambo rya Yezu rimukoresha. Ntabwo agikeneye umuntu wo kumuhagurutsa. Noneho rwose arigenga, akora icyo ashatse. ‘ Genda’: iri jambo (genda) riratwereka ko ubuzima yahawe bufite agaciro, bufite aho bumuganisha; yakize, ariko by’umwihariko azi ko akunzwe, hari undi muntu winjiye mu buzima bwe abuhindura bushya. Ntazongera na rimwe kuvuga ko adafite umuntu umunaga mu cyuzi…. ‘Fata ingobyi yawe’: Mu buzima bwe bwose azahora yibuka iby’uburwayi bwe ndetse n’uko yakize. Bizamubera ikimenyesto kidasibanga. Bityo azagendera mu rumuri rwa Yezu.
Tuzirikane:
Ishusho
N’amaso y’ukwemera, twitegereze umuntu ugenda ahetse ingobyi k’umugongo we! Uwo muntu ntiyaba ari njye? Cyangwa se ntiyaba ari umuntu mpamagarirwa kuba?
Ingabire cyangwa inema dusaba
Dusabe inema yo kumenya ko twahawe ingabire idasanzwe yo kwigenga; dusabe n’inema yo gushabukira kogeza ingoma y’Imana
Tumurikirwe n’Ijambo ry’Imana
‘Ntuzongere gucumura ukundi ejo utazagubwaho n’icyago kiruta icya mbere.’ Ese aha Yezu ntiyaba ashaka kwerekana ko indwara ari igihano ku muntu wacumuye! Oya ntabwo aribyo! Ahubwo aratwereka ko ubuzima bwo mu cyaha ari ubucakara bubi, ni ubumuga. Kugira ngo rero tugire umurage ku buzima bwa Yezu, tugomba kwita kuri roho no ku mubiri.
Ducengerwe n’ijambo ry’Imana
Kimwe nka Yezu, natwe tugirire impuhwe abantu batabarika, bacitse intege, badafite ikizere cy’ubuzima, barushye, baremerewe n’ibyaha ndetse n’ibibazo by’iyi si, mbese kuri bo ubuzima ntacyo bumaze ; kandi barashaka kubaho mu buzima bw’iteka. Ese abo bantu, wowe njyewe, twabakorera iki kugira ngo Ijambo ry’agakiza ribagereho, kugira ngo bumve ko nabo yezu ababwira ati: “ haguruka ufate ingobyi yawe maze ugende?”
Isengesho:
Mutima wanjye singiza Uhoraho,
N’icyo ndicyo cyose gisingize izina Rye ritagatifu!
Mutima wanjye singiza Uhoraho.
Kandi ntiwibagirwe na kimwe mu byo yaguhaye.
We ubabarira ibicumuro byawe byose,
Akakuvura indwara zawe zose;
We warura ubugingo bwawe mu mva,
Akagutamiriza ubutoneshwe n’impuhwe;
We uhunda ubuzima bwawe ihirwe,
Maze ubuto bwawe bukiyuburura nk’ubwa kagoma.
Mutima wanjye singiza Uhoraho!


text:
Muri iyi minsi hasigaye hagaragara abana benshi bafite umubyibuho ukabije. Mu gihe rero ubonye umwana wawe atangiye kugira umubyibuho urenze imyaka ye, akenshi biba bitewe n’ibiribwa, ibinyobwa umugaburira bitari byiza ndetse no kudakina bihagije.
Nk’umubyeyi rero ntiwaterera iyo ngo wumve ko ari byiza ko umwana abyibuha dore ko hari ababyeyi bakunda abana bakunze kwita ba “Kibonke”.Hari ubwo birenga urugero bikagira ingaruka mbi ku mwana harimo n’indwara nka Diabet,umuvuduko w’amaraso n’izindi.
Hari iby’ingenzi wakorera umwana udategereje kuzakoresha amafaranga menshi umushakira abaganga cyangwa abamukoresha sport ubanje kubishyura.
Dufate urugero rw’umwana ufite imyaka 3-10 mu byo wakora harimo :
Kumenyereza umwana gukora sport mu buryo bumworoheye kandi mu gihe gihoraho
Kumumenyereza kunywa amazi meza
Kwirinda kumuha ibiryo byinshi mu gihe gito, (kumugaburira buri kanya)
Kugabanya ibinyamavuta mu ifunguro ry’umwana. urugero : mayonnaise, avocat nyinshi, inyama za buri gihe zikaranze n’ibindi
Kumuha imbuto ku rugero kuko nazo si byiza kuzirya buri kanya, wazimuha mbereho gato ya buri funguro kugira ngo byoroshye igogora.
Kugabanya isukali mu cyayi,mu gikoma no mu mata.
Kumurinda kuryama cyane cyangwa kureba televiziyo umwanya munini
Kumutoza kugenda n’amaguru aho bishoboka
Mu gihe umwana agusaba ikintu kandi ubona ko atari cyiza ku mubiri we musobanurire ibibi byacyo maze umuhe ikigisimbura, umwana ntakwiye kuririra kurigata isukali ngo umwemerere, ntakwiye kandi kwanga kunywa amazi ngo arashaka Fanta gusa , icyayi gusa ngo umwihorere, gira umwanya wo kumubwira ibyiza n’ibibi ku mubiri we.
Niba udahorana n’umwana ibyo banza kubitoza umurera. Ndetse niba arira ku ishuri umenye ibyo bagaburira abana.
Mu gushaka gufasha umwana ubyibushye ariko wirinde kumushyira kuri za “regime” zikunze gukorwa n’abantu bakuru. Kumuha indyo yuzuye no kumufasha gukina birahagije.
Urwego News
Imyororokere
Uko wagabanya umubyibuho ukabije ku mwana.
Muri iyi minsi hasigaye hagaragara abana benshi bafite umubyibuho ukabije. Mu gihe rero ubonye umwana wawe atangiye kugira umubyibuho urenze imyaka ye, akenshi biba bitewe n’ibiribwa, ibinyobwa umugaburira bitari byiza ndetse no kudakina bihagije.


text:
We kuba umwe mu bakerensa amaraso ya Yesu!
“Niba dukora ibyaha nkana tumaze kumenya ukuri, ntihaba hagisigaye igitambo cy;ibyaha, keretse gutegerezanya ubwoba gucirwaho iteka no gutegereza umuriro w’inkazi uzarya abanzi b’Imana .Uwasuzuguye amategeko ya Mose ko atababarirwaga ahubwo bakamwica abagabo babiri cyangwa batatu bamushinje, nkanswe ukandagira Umwana w’Imana agakerensa amaraso y’isezerano yamwejesheje agahemura Umwuka utanga ubuntu!” Abaheburayo 10:26-29
Yesu aturengere! Aya magambo arababaje , koko kuba umuntu amaze kumenya ukuri cyangwa se amaze gusobanukirwa ikibi n’ikiza ariko akongera akabirengaho birababaje! Uziko ahita ajya mu rwego rw’abanzi b’Imana! Kandi ngo hari umuriro uzarya abanzi b’Imana!
Njya nibuka tugikizwa twajyaga dukorana n’Imana amasezerano! Nibuka ko igihe kimwe nafashe Bibiliya yanjye nandikaho inyuma mbwira Imana ko rwoseko ikintu cyose nzamenya ko ari icyaha nzakihana! Ubwo rero nanjye mujye munsengera nka wa muririmbyi ujya uririmba ngo arasaba umukunda wese kumusabira kugirango umubisha satani amukureho amaboko.
Aya magambo yasaba ko buri muntu agira igihe cyo kwisubiramo cyangwa se cyo kwitekerezaho ngo arebe uko abanye n’Imana. Ese ntiwaba warasubiye muri bimwe wari warihannye! Ese ntabyo Imana yakwihanishije wongeye gusubiramo! Burya uba wishyira mu gika cy’abanzi b’Imana kandi biragatsindwa! Bibiliya ibyita gukandagira Umwana w’Imana , gukerensa amaraso y’Isezerano….. Imana itubabarire
Kandi ngo ntihaba hagisigaye igitambo cy;ibyaha, keretse gutegerezanya ubwoba gucirwaho iteka no gutegereza umuriro w’inkazi uzarya abanzi b’Imana kuko Yesu we ibyo yagombaga gukora yarabikoze.
Yesu aturengere kandi ubishoboye wahindura imibereho kuko Imana ngo itanegurizwa izuru kandi ngo guceceka kwayo no kwihangana kwayo ntibivugako iba itabibonye cyangwa ko biyishimishije ahubwo ngo yihangana idashaka ko hagira numwe urimbuka!
Ibihe byiza